Itxina, Altipitatx, Urigoiti, Egalesaburu, Atxulaur, Lexardi, Sintxita, Aldabide\nZailtasuna: Nahiko zaila\nTontor eta leku izenak: Itxina, Altipitatx, Urigoiti, Egalesaburu, Atxulaur, Lexardi, Sintxita, Aldabide\nDistantzia: 11,5 km. 3 ordu et 10 mn.\nIngurunea: Bakardadean eta bide zailagoetan ibiltzea gustuko duenari bestelakoak sentiarazten dizkio Itxina misteriotsuaren barnean sartu eta Altipitatx moduko kareharrizko erpinera heltzeak.\nAbiapuntua: Urigoiti (Orozko)\nAltipitatx: Itxinako zaintzaile bakartia\nBakardadean eta bide zailagoetan ibiltzea gustuko duenari bestelakoak sentiarazten dizkio Itxina misteriotsuaren barnean sartu eta Altipitatx moduko kareharrizko erpinera heltzeak.\nNeguko egun laburrean eguzkiak laranjaz eta gorrixkaz janzten ditu Itxinako Atxak. ASIER ARANZABAL\n2017-01-17 / Asier Aranzabal\nAltipitax mendia (1.172 metro) Itxina gotorleku naturalaren tontor liluragarrienetako da. Mendigune karstiko baten hego-mendebaldean kokaturik dago, Orozkoren gainean eta Axkorrigan tontorrarekin (1.099 metro) batzen duen gandorraren ertzean. Itxingote dolina sakona ere (1.055 metro) aldamenean du, eta, ondorioz, hegoaldeko belardi eta pagadiaren gainetik gailentzen den erpin karstiko ikusgarria da. Mendigune eder eta bitxia, baita bakartia ere, ez baita mendizale asko etortzen Altipitax tontorrera. Zergatik? Aiztoa bezain zorrotzak diren harkaitzen artean ibiltzea neketsuagoa delako eta bertan orientatzea ere zailagoa delako, batez ere behe lainoa sartuz gero. Horregatik, Itxina da euskal mitologiaren jeinu askoren bizileku: laminak, zezen gorri, Mari eta beste. Aldiz, aldameneko Gorbeiako gurutze erraldoiaren azpian ehunka mendizale biltzen dira astebururo.\nOrozkoko Urigoiti auzunearen (502 metro) goialdeko aparkalekuan ekingo diogu ibilbideari. Helburua aurrez aurre dugun kareharrizko gotorleku erraldoiari buelta osoa ematea da. Beronen iparraldetik sartu, berori zeharkatu, Altipitatx gainditu eta hegoaldetik bueltatzea. Hasieran baso bide asko daude, orozkoarrek antzinatik ustiatu izan baitituzte harkaitzaren azpiko lurralde maneiukor hauek. Ezkerreko bidea hartuko dugu hurrengo bi bidegurutzeetan, Axulaur adierazten duten balizei jarraikiz. Hogei bat minuturen bueltan Itxinaren ezker hormaren azpiko pagadian gora ibiliko gara galbiderik ez duen Egalesaburu xendrari jarraikiz.\nArgigunean, harrizko horman pasabidea eskuinean izango dugu. Zelaiaren mugan, cairn batek erakusten digu harri eta orbela artean goranzko bidea. Ate magiko bat balitz bezala, paisaia basati eta bakarti bati ematen dio bidea Atxularko begiak (1.086 metro). Toki misteriotsua dena are misteriotsuago bihurtzen du Itxinan horren ohikoa den behe lainoak. Artzain eta ikazkinen gordeleku ezatsegina izan zen noizbait, gure mitologiaren hainbat kondairaren sortzaile baitira, haitzetako, harri arrakalatuetako eta leizeetako bizipenenetan inspiraturik.\nAte natural hori zeharkatu ondoren, Atxuloko trokea izeneko zokogunera jaisten da xenda, eta bitan banatzen da. Ezkerrekoari jarraikiz, Kargaleku aldera doan bidea hartuko dugu hego-ekialderantz. Itxina zeharkatzeko biderik arruntena da, eta, beraz, mendizaleen oinatzek ilundutako harkaitzei so bidea asma daiteke. Zelaira heltzean, hego-ekialdera (ezkerrera) hartu behar da berriz, aldapan gora (erne!). Aldaparen gorenean, eskuinera begiratuz Lexardi arditegia ikus daiteke, Itxinako azken artzainaren txabolaren ondoan.\nMetro batzuk aurrerago, Altipitatxera (hego-mendebaldera) doan gandorrarekin bat egingo dugu. Kargalekurako bidea hego-ekialderantz jarraitzen duen pasabidea gainditzen duen unean, eta aldapan behera egin aurretik, eskuinera okertuko dugu gandorrari jarraikiz. Tarteka belarrean, harri artean eta arrakala artean, hasierako bidea norberak egin behar du lehen cairn-ekin bat egin arte. Marka natural horiek gandorraren ezkerreko goi magaletik eramango gaituzte Altipitatxeko azken ertz pikoraino. Ikuspegia miresgarria da gailurrean. Iparraldean Itxina osoa dugu, mendebaldeko gandorrak mugaturik. Lekanda (1.302 metro) gailentzen da ekialdeko gandorrean. Hego-mendebaldean Gorosteta erraldoia (1.259 metro) dugu, eta tartean Itxingote sakonunea eta Neberabarri elur zuloa.\nGailurretik behera jaisteko lehendabiziko metroak gandorrean zehar egingo ditugu, eta berehala ezkerrera okertuko dugu Itxingoteko aterantz. Ahuntzen abilezia nahiko luke askok harkaitz zorrotzen artean ibiltzeko. Oinak belarretan jarri ondoren ezkerreko bidexkari jarraituko diogu aldapa pikoan behera Sintxitako sakanerantz, eskuinean Torfuntxuetako hartxingadia eta aurrez aurre Orderiagako mendilerroa ditugula. Desnibel horrek denbora laburrean Sintxitako urtegian jarriko gaitu. Hemendik aurrera, bideak horizontalean jarraitzen du mendiaren magalean eraikitako ubide artifizialaren ondoko Atxondozehar bidexkatik. Aldabide ur-jauzia zeharkatzea baino ez zaigu geratzen, Urigoitira heltzeko azkeneko pista hartu aurretik. Azkeneko pausoak gorputza aurreraka baina burua atzera begira egingo ditugu, Itxinako Atxak miresten, batez ere neguko egun laburrean eguzkiak laranjaz eta gorrixkaz janzten baditu.


Konexio paraleloa Egoera solidoan maiztasun handiko soldadura makina fabrikatzaileak | Txina konexio paraleloa maiztasun handiko soldadura egoera solidoko hornitzaile eta fabrikako makina\nSerie konexioa Egoera Solidoko HF Soldatzailea\nSerie IGBT Integrated Solid State HF Welder\nSerie Solid state maiztasun handiko soldatzailea\nKonexio paraleloa maiztasun handiko soldadurako egoera solidoa\nMaiztasun handiko egoera solidoan soldatzeko makina paraleloa\nIGBT paralelo maiztasun handiko soldadura egoera solidoko makina integratua\nKontsola zentrala eta DC unitateko armairua\nZirkulazio ur biguna hozteko sistema\nMaiztasun handiko soldatzaileen ordezko piezak\nProzesio solidoa maiztasun handiko soldadura makina hornitzailea 10 urte baino gehiagoz\n100KW altzairuzko metalezko ontzi txikia ...\n1000KW diametro handiko hodia ...\nTxina eraginkortasun handiko solidoa ...\nKontsola zentrala eta DC D ...\n800kw zirkuitu paralelo Sol ...\n100KW metalezko altzairuzko hodi txikiak. Guztiak armairu bakarreko igbt hf soldagailurako\nUhin osoko zuzenketa trifasikoa + IGBT inbertsoreen potentzia erregulatzeko teknologia erabiliz, ripple faktorea 0,55 baino txikiagoa da, eta maiztasun handiko transformadorea beheranzko transformadorea ordezkatzeko erabiltzen da, kobre galera eta zinta galera murrizteko eta inbertsoreen eraginkortasuna altua da.\n200KW Altzairu Herdoilgaitzezko hodi errota maiztasun handiko indukzio bidezko soldadura gailurako\nRipple koefiziente baxua potentzia irteera konstantea betetzeko, goi mailako automobilgintzako hodiak, aluminiozko goiburuak, kobrezko hodiak eta altzairu herdoilgaitzezko hodi sortak soldatzeko erabil daitekeena.\n300KW-ko zirkuitu paraleloa IGBT Integrated Solid State HF Welder\n①Tentsio baxuko eta korronte handiko lan egiteko modua\n②Bi etapako LC iragazkia, irteerako korrontea egonkorragoa da.\n③MOSFET inbertsore elementu gisa erabiltzen da.\nAltzairuzko Soldatutako Hodien Errota Ekipamenduak Burdinazko Kanalizazio apaingarriak 400KW indukziozko berokuntza altzairuzko soldatzailea\nDiodo guztiak uhin zuzentzaileek IGBT mozketa gehitzen dute SCR zuzentzailea ordezkatzeko, potentzia faktorea hobetzeko. Energia elektrikoaren% 15 ~% 25 aurreztu.\nInbertsoreen zatia paraleloan konektatutako MOSFET fase bakarreko alderantzizko zubiek osatzen dute.\nKarbonozko altzairuzko hodi-altzairua egiturazko altzairuzko ur hodietako altzariak 500KW paraleloan egoera solidoko HF soldatzailea\nEkipamenduen osaera: 1. Arma zuzentzailea 2. Transformadore zuzentzailea 3. Arma inbertsorea 4. Kontsola 5. Aire-ur hozkailu trukea\nMOSFET Estatu solidoa maiztasun handiko indukzio bidezko berokuntza ekipoak diametro handiko hodi 600KW paraleloan egoera solidoko HF soldatzailea\nTransistorea (egoera solidoa) maiztasun handiko soldadura makina altzairuzko hodien jostura zuzen bidezko indukzio soldadurarako diseinatuta dago. Potentzia handiko MOS gailuek osatutako moduluak oszilazio zatia osatzen du, eta C potentzia kondentsadore bankuak, L bobina induktoreak eta babes kontrol kontrol zirkuitu fidagarriak korronte motako alderantzizko aldatzailea dira.\n800kw zirkuitu paraleloa hodi soldadurako hf soldagailua\n1. Behe tentsioko eta korronte handiko lan egiteko modua\n2. Bi etapako LC iragazkia, irteerako korrontea egonkorragoa da.\n3. MOSFET inbertsore elementu gisa erabiltzen da.\nTxina eraginkortasun handiko egoera solidoan H-Beam hf indukziozko soldatzailea 1000kw soldatzeko makina\n1. Potentzia handiko MOSFETa erabiltzea 2. Begizta bikoitzeko PI tentsioaren eta korrontearen erregulatzailea erabiltzeak sare elektrikoaren tentsioa aldatzen denean potentzia irteera konstantea ziurtatu dezake. 3. Matxurak babesteko sistema dauka, gain-tentsioarekin, gainkorronterekin, faserik gabe eta ur presio gutxiagorekin. Diseinu nagusia Egoera Solidoko HF Soldatzailearen indizearen irteera potentzia 1000kw Balorazio Tentsioa 230V Balorazio Uneko 5000A Diseinu Maiztasuna 150 ~ 250kHz Elektrizitatearen Eraginkortasuna ≥90% Hodien materiala Karbono altzairua Hodiaren diametroa 100 -...\nHelbidea:Xinanzuo herriaren hegoaldea, Dingzhou hiria 073000, Baoding hiria, Hebei probintzia, Txina\nPosta elektronikoa sales@bdmselectric.com


Musika denda berri bat loratu da — Gaztezulo\nMusika denda berri bat loratu da\nMusika denda berri bat loratu da Zoratuta egon behar da mundu honek inposatzen digun erritmoan bizitzeko edota mundu modernoaren erritmoak zoratzen gaitu. Bata edo bestea dela, badira batzuk gizarte frenetiko honetan beren erritmo propioa bilatzen saiatzen direnak. Nalda anaiek erritmo propioa izateaz gain, musika andana ere badute eta horiek guztion eskura jarri nahi izan dituzte Vinylora musika dendaren irekierarekin. https://www.gaztezulo.eus/albisteak/musika-denda-berri-bat-loratu-da https://www.gaztezulo.eus/albisteak/musika-denda-berri-bat-loratu-da/@@download/image/ebe296e0-2a95-11e9-9c6b-cfc0efff42de-rimg-w921-h280-gmir.jpg\nZoratuta egon behar da mundu honek inposatzen digun erritmoan bizitzeko edota mundu modernoaren erritmoak zoratzen gaitu. Bata edo bestea dela, badira batzuk gizarte frenetiko honetan beren erritmo propioa bilatzen saiatzen direnak. Nalda anaiek erritmo propioa izateaz gain, musika andana ere badute eta horiek guztion eskura jarri nahi izan dituzte Vinylora musika dendaren irekierarekin.\nOtsailak 16an inauguratu zen denda biniloak eta CDak saldu eta erosteko tokia izateaz gain, musika entzun eta musikaz hitz egiteko gunea ere bada. Gasteizen, Correria 19 kalean dagoen denda xarmantean aurki ditzakezu Morphine taldearen diskotzarrak, Jeff Buckley-ren Grace liluragarria eta baita Julio Iglesias ere! Aniztasunean baitago aberastasuna baina baita gauzak serioegi ez hartzean ere.\nEra digitalaren aroan musika fisikoa aldarrikatzea erokeria hutsa izan liteke batzuentzat, gehienontzat ordea, berri pozgarria da zinez. Musika ez baita soilik norbere etxeko bakardadean entzun beharrik, eskuz-esku partekatu daiteke, gustuko musikak sentiarazten dizunaz besteekin hitz egin dezakezu, jende berria ezagutu eta musikatik harago doan esperientzia osoa bizitu. Musika denda bat inoiz ez baita transakzio komertzialak burutzeko leku soil bat. Urte askotarako Vinylora!\nBizitza xalo batez gozatzen ikasteko beharra\nZer nahi dute gazteek lana bilatzen dutenean?


Luis Udakiola zenari zilarrezko domina eskainiko dio EHTEk - Euskal Herriko Txistulari Elkartea\nLuis Udakiola zenari zilarrezko domina eskainiko dio EHTEk\nBy txistulari 2018 Urria 22 2020 Martxoa 17 Berriak\nArgazkia: 1961. Durangoko txistulari taldeen txapelketan, lehenengo saria irabazita. Ezkerretik eskuinera: Juan Antonio Arozena, Luis Udakiola, Patxo Martínez eta Alberto Urkijo. UDAKIOLA FAMILIA\nEuskal Herriko Txistulari Elkarteak omena egingo dio Luis Udakiola zenari, azaroaren 18an Donostian. Ekitaldian, elkarteak zilarrezko domina ezarriko dio. Jarraian, Iñaki Eguren Etxabeguren lehendakariak sinatutako artikulua eta ekitaldiaren zehaztasunak dituzue.\nLuis Udakiola Etxeberria, gure lagun, txistulari eta musikaria, Donostian jaio zen 1939an, eta berriki utzi gaitu, 2018ko ekainaren 23an hain zuzen ere. Gazte garaian Salleko eta Goizaldi taldeetan dantzari ibilia, txistu ikasketak Sekundino Martinez de Lezearekin hasi zituen eta ondoren Isidro Ansorena izan zuen maisu. Txistulari moduan aritu zen Goizaldin eta Diputazioko bandan. Garai hartan “Bioztun” txistulari banda famatuaren partaide ere izan zen Juanito Arozena, Patxo Martinez eta Alberto Urkijorekin. Gainera, biolin jole trebea izaki, Donostiako Ganbera Orkestraren sortzaile izan zen eta, gero, Donostiako Orkestra barrokoan aritu. Donostiako Kontserbatorioan ganbera-musikako irakasle izan zen eta Trintxerpeko Ilunbe kontserbatorioan txistu eskolak ere emana.\nEuskal Herriko Txistulari Elkarteari oso lotua zegoen. Beste lan askoren artean, 18 urtetan Txistulari aldizkarian berak idatzi zuen Ale honetako musikari buruz atala. Musikan aditua, bere iradokizunak beti ziren kontuan hartzekoak. Baina, batez ere, hurbil-hurbileko gizona izan da Luis. Berak ere, horrela esaten zuen: “…toda mi experiencia como txistulari me ha dado lo más importante en este mundo: amigos”.\nEkainaren hasierarako, Donostiako txistulariak ari ziren beraien artean hitz egiten, Luis Udakiolak domina merezi zuela, baina bizitzaren gora-behera txarrak, handik hogei egunera hil zen. Abuztuan Jose Ignazio Ansorena eta beste 31 bazkidek luzatu zioten elkarteko zuzendaritzari dominaren eskaera, eta 2018ko irailaren 4ko bileran, aho batez onartu zuen zuzendaritza batzordeak Luis Udakiola Etxeberria jaunari Euskal Herriko Txistulari Elkartearen zilarrezko domina eskaintzea.\nAzaroak 18ko ekitaldia\n8:45ean bilkura Konstituzio Plazan\n10:30ean entsegua Udaletxeko Areto Nagusian\n12:00etan kontzertua eta Luis Udakiolari zilarrezko domina eskaintzea\nDonostiako Udaleko Txistulari Taldea, zuzendaria Jose Ignazio Ansorena.\nSanta Zezilia Korala, zuz. Kepa Martínez de Albéniz\nDonostiako Orkestra Barrokoa, zuz. Sergio Zapirain\nAdagio (re maiorreko suitea) Johann Sebastian Bach (1685-1750)\nEdate soñua José Gonzalo Zulaika Arregi, Aita Donostia (1886-1956)\nIñauteriko polka José Antonio Santesteban (1835-1906), bakarreko marinba jotzailea: Francisco J. Lera\nBirigarroa Isidro Ansorena (1892-1975), bakarreko txistularia: Jose Ignazio Ansorena\nAzkoitia suitea Jagoba Astiazaran (1986—): introito-sarabande-rondó\nDieu, qu´il la fait bon regarder! Claude Debussy (1862-1918)\nAve verum Camille Saint-Saëns (1835-1921)\nMaitia nun zira? José Uruñuela (1891-1963)\nFandango Basque José Uruñuela (1891-1963)\nMendi aldera Isidro Ansorena (1892-1975)\nEntsegua azaroak 13an izango da, asteartea 20:00etan Donostiako Musika Eskolan (Atotxako Zelaia plaza, 3).Kontzertua orkestra eta koruekin batera izaki, bertan jo ahal izateko, bereziki da beharrezkoa entseatzea, eta beraz, ezinbestekoa azaroaren 13ko entsegura etortzea. Bertaratu ezin duten txistulariek parte har dezakete dianan eta ekitaldiaren haseran, baita bazkarian ere.\nJanzkera: “ad libitum”. Bakoitzak nahi duen bezala, baina txukun, ekitaldi garrantzitsua da eta.Txistuak Fa tonuan eta silboteak Si bemolean.\nIzena emateko, azaroaren 11 baino lehen EHTEn: 943 52 86 13 telefono zenbakian edo eta txistulari@txistulari.eus helbidera idatziz.\nKontzertuko partiturak behean dituzue pdf formatuan deskargatzeko, horretarako beharrezkoa da web-gunean erregistratuta egotea. Kalejirarako partiturak eta bazkarirako zehaztasunak hurrengo egunetan jakinaraziko ditugu.\nLuis Udakiolari omenaldi kontzertua, partiturak\nMixel Etxekopar eta Incarnatus orkestraren Txoriei-k ordeztuko du Durangoko Txistu Alardea


Bueltan da Zinemaren Festa: maiatzaren 8tik 10era! — Zinema Uneak\nBueltan da Zinemaren Festa: maiatzaren 8tik 10era! Bueltan da Zinemaren Festa: maiatzaren 8tik 10era! http://www.zinemauneak.eus/albisteak/bueltan-da-zinemaren-festa-maiatzaren-8tik-10era http://www.zinemauneak.eus/albisteak/bueltan-da-zinemaren-festa-maiatzaren-8tik-10era/@@images/image\nZinema Uneak - 2017-04-07T08:30:00+02:00\nUrtero bezala, bere udaberriko zitara prest heldu da Zinemaren Festa: aurten maiatzaren 8tik 10era. Zinema onenaz gozatzeko aukera ezin hobe bat. Eta aurrekoetan bezala sarrera guztiak 2,90 eurotara.\nFAPAE (Ikus-entzunezko Ekoizleen Elkarteak), FEDICINE (Zinema Banatzaileen Elkarteak), FECE (Zinema Aretoen Espainiako Federazioak) eta Espainiako Hezkuntza, Kultura eta Kirol Ministerioak antolatuta, Zinemaren Festa arrakasta ikusgarri bat izan da bere jaiotzatik. Aurreko edizioetan zinema-aretoetara hurbildutako jendea ikusgarria izan zen.\nMaiatzean martxan dagoen Festan parte hartzeko, beti bezala: sartu http://www.fiestadelcine.com webgunean eta izena eman. Akreditazio bat emango dizute eta hori erabiliz sarrerak 2,90 eurotara erosteko aukera izango duzu bai aretoetako lehiatiletan baita interneten ere.\nZinemazale amorratuentzako urteko unerik onenenetarikoa. Zinema.aretoetan ikusiko dugu elkar!\nBerlinale, Euskal zinemagintzaren erakusleiho\nZinegabonak: Euskarazko filmak euro bakarrean\nZineuskadik 34 zinema-areto diruz lagunduko ditu Europako eta Iberoamerikako filmen proiekzioa sustatzeko\netiketak: Zinemaren Festa FAPAE FEDICINE ICAA FECE


Fundación Estadio - Igeriketa eskola\n6 hilabetetik 12 urtera bitarteko haurrentzako igeriketako ikastaroren batean interesatuta baldin bazaude, 2020/2021 denboraldirako informazioa eta izena emateko egunak aurreratzen dizkizugu.\n2020/2021 denboraldiko izen-emateak Fundazioko abonatuentzat bakarrik:\nErreserbak, 1. hiruhilekoarako besterik ez. Gainerako denboraldirako, itxarote-zerrendan.\n2019/2020 DENBORALDIAN IKASTAROREN BAT EGIN DUTENAK BERRITZEA: (BAKARRIK ABONATUAK) 14:00etatik 19:00etara, telefonoz soilik: 945131345. Ez dugu ziurtatzen 2019/2020 denboraldiko egun edo ordutegi berak mantentzea. 2019/2020 denboraldian ikastaroren bat egin dutenen anai-arreben izena eman ahalko da itxarote zerrendarako.\n- Irailak 7, astelehena: matroigeriketa, txikiak eta kimuak (eta anai-arrebak beste maila batzuetan)\n- Irailak 8, asteartea: loinak eta 8. mailakoak\nIrailaren 9an (asteazkena) eta 10ean (osteguna) Judizmendi igeriketa klubaren bulegoan, 17:30etik 19:30era.\nIZEN-EMATE BERRIAK: (BAKARRIK ABONATUAK) Judizmendi igeriketa klubaren bulegoan, astegunetan, 17:30etik 19:30era.\n-Irailaren 14tik (astelehena) aurrera, izen-ematearen ordenan, zozketaren arabera. Atera ezazu zenbakia —izena eman nahi diozun zure seme-alabaren abonatu zenbakiarekin— Estadio online web orrian, irailaren 11n (ostirala), 9:00etatik 17:00etara, eta kontsulta ezazu zure txanda fundacionestadio.com webgunean. Zozketa zenbakirik gabeko izen emateak irailaren 21etik (astelehena) aurrera egingo dira.\n20/21 Denboraldia Programazioa\nTraining 4 Runners


Ibilgailuen Euskadiko Renove Planak bere aurrekontua amaitu du | Laboral Kutxa\nOrain arte jasotako eskariekin eta aztertze fasean daudenekin, EEEko Diru Laguntzen lan taldearen aurreikuspenen arabera, zeukan aurrekontua, 10 milioi eurokoa, bukatuta dago, 5.000 ibilgailu inguru ordezkatu ondoren.\nDiru-saila irmo agortu arte, EEE-Energiaren Euskal Erakundearen aldetik eskariak onartzen jarraitzeko aukera izango da, dirulaguntza emateko bermerik gabe bada ere.\nEnergiaren Euskal Erakundearen Ibilgailuen Renove Planak, eraginkorragoak eta gutxiago kutsatzen duten ibilgailuen flota berritzea helburu duenak, iragan urtarrilaren 30ean indarren jarriak, zeukan 10 milioi euroko aurrekontua amaitu du jada. Plan horrek zuen hasierako 5 milioiko aurrekontua bikoiztu zen ekainean (atzeraeraginez), Covid-19ak eragindako egoera ekonomikoari aurre egiteko planen barruan eta Euskadiko ekonomian garrantzi handiko sektoreak, garraioa eta automozioa, kasu, sustatze aldera.\n2020ko urtarrilaren 30ean abian jarri zen Ibilgailuen Renove Planari esker, Euskadin 5.000 ibilgailu inguru (orain arteko datuek diotenez 4.800 lirateke) ordezkatu dira, eraginkorragoak eta gutxiago kutsatzen duten ibilgailuen bidez. Plana bi fasetan gauzatu da, hasierako 5 milioiko aurrekontutik 10 milioi izatera pasa zen ekainaren 1ean, Covid-19ak eragindako krisi ekonomikoa arindu nahian eta automozio alorra bultzatzeko asmoz.\nHemendik aurrera eta kontuan izanik dirulaguntza programa ezin dela itxi ofizialki, aurrekontu osoa esleitu arte era irmoan pertsona onuradunei, eskaerak onartzen jarraituko da, dirulaguntzak emango diren ala ez bermatu gabe ere.\nAzken hilabete hauetan gauzatutako dirulaguntza programa hau Euskadiko auto-kontzesionarioen elkarteekiko lankidetza estuan eraman da aurrera, Renove honen bilakaeraren berri eman baitzaie aldizka, ibilgailuen erosleei berme eta ziurtasun erabatekoa eman ahal izateko kontzesionarioen aldetik.\nEskatzaileek laguntza jaso zezaten nahitaez ordeztu behar ziren efizientzia txikiko ibilgailu zaharrak –txatar bihurtu betiere– eta haien lekuan energia-kalifikazio handieneko (A) ibilgailuak hartu gasolinazko edo gasoliozko turismoen kasuan, baita BEG (Berotegi Efektuko Gasak) emisioen maila txikiko gasolinazko edo gasoliozko furgonetei dagokienez ere, edo energia alternatibo bidez elikatutakoei dagokienez halaber, elektrikoak, hibridoak, gasezkoak edo hidrogenozkoak direla ere.\nTaula: Ibilgailu berri bakoitzeko edo baldintzak betetzen dituen 0 Km-ko ibilgailu bakoitzeko laguntzak:\nIbilgailu mota Laguntzaren zenbatekoa\nIbilgailu arin elektriko purua 3.000€\nIbilgailu arin hibrido entxufagarria edo autonomia zabalduko elektrikoa 2.500€\nIbilgailu arin hibrido ez-entxufagarria 2.250€\nGas natural bidezko ibilgailu arina 2.000€\nHidrogenozko ibilgailu arina 3.000€\nPGL bidezko ibilgailu arina 2.000€\nA energia klaseko gasolinazko edo gasoliozko M1 kategoriako ibilgailu turismoa 2.000€\nGMB*>2.500 kg-ko eta BEG > 114 gr CO2/km-ko gasolinazko edo gasoliozko furgoneta, N1 ibilgailuak. 2.000€\nGMB*=<2.500 kg-ko eta BEG > 184 gr CO2/km-ko gasolinazko edo gasoliozko furgoneta, N1 ibilgailuak. 2.000€\n*Gehieneko Masa Baimendua.


2019ko azaroaren 22a, ostirala | Ordua Euskal Herrian 03:17:57\nGoian, Bengalako pikondoa (Ficus benghalensis). Azpian, ashoka (Saraca asoca).Wael Omar/nmpb.nic.in\nHaserre asarrea dut asarrea haserre zuzenduz okertu didatelako. Lertxundi, gorbeldi eta perretxiko asarreak, ikaragarri handiak, itzelak badira bazterretan, eta, India aldera bidaiatzeko aitzakia behar eta, duela hamar bat urte txoko honetantxe aipatu nuen pikondo bat ekarri nahi dut tartera. Garai hartan asarrea zen, zenbat hazi ote da, baina, hamar urte hauetan? Bisita egin beharko diogu...\nBengalako pikondoa da, Ficus benghalensis. Pikondoa, Ficus generokoa delako, banyan zuhaitza deitzea egokiagoa litzateke, ordea. Gandhiren ama hizkuntza izan zen gujaratiko hitza da banya, eta merkatari, tratante adierazten du, ez zuhaitza. Hirietako kale bazterretako zuhaitz hauen itzalpean egiten ziren tratuak, nonbait. Indian, Karnatakan, Bangalore aldameneko Ramohalli hiriko banya zuhaitz asarreari Dodda Alada Mara deitzen diote. Hona bera: 400 urte ba ote dituen aipatzen da eta 20.000 metro koadroko itzala ematen omen du. Tratu galantak egin daitezke hor! Bere senide ezagunenetako bat Kanbodian bizi da, Angkor Wat tenpluko hormetako harritzarrak azpian hartuak dituena. Zuhaitzak maiteminak eta harriek bere minak bertan errezatuko dituzte...\nIndian, banya sakratua dute, baina gurtu, beste zuhaitz bat gurtzen dute. Ashoka zuhaitza, Saraca asoca, hostaia iraunkorra eta lore gorri usaintsuengatik baino gehiago bere izaeragatik da ezaguna. Literaturan, ohituretan, folklorean, erlijioan etxeko dute. Bere loraldiari lotutako jaiak ospatzen dira. Ugalkortasunaren adierazgarri dute hinduistek eta budistek, eta azken hauentzako ikus nagusietakoa da, Buda bera ashoka zuhaitz baten azpian erditua izan omen zen eta. Jainistek eta inguru haietako beste erlijioetakoek ere oparo gurtzen dute. Inguru haietako hizkuntzatan makina bat izen badu. Sanskritoan soilik hamasei, ashoka horietako bat. Ashoka honek mina edo pena ematen ez duena edo minik edo penarik gabekoa adierazten du. Penipeia.


“Photo Dumb”, akastun argazkiak sustatzea eta itxurakeria gaitzestea | Azkue Fundazioaren Egunkaria\n2022(e)ko ekainak 7\nArgazkietan oinarritutako Instagram sare sozial nagusian joera berri bat gertatzen ari da, Photo Dump, zeina Argazkien Zabortegi gisa itzul daitekeen. Argazkien perfekzioa eta itxurakeria baztertu nahi ditu eta itxura eta teknika aldetik perfekziotik urruntzen diren argazkiak argitaratzea sustatzen du. Horrekin batera, akastun argazki asko egitera bultzatzen du.\nBada, ospetsu eta influencer asko dagoeneko sartu dira fenomeno horreta buru-belarri, eta hasi dira gaizki laukiratutako argazkiak argitaratzen, lausoak, mugituak, ustekabean eginak… Argazkiotan agertzen diren subjektuek, gainera, keinu desatseginak egiten edo itxura txarrarekin agertzen dira. Joera berri horrek ere bere arauak ditu: kantitatea kalitatea baino garrantzitsuagoa da.\nPhoto Dump argitalpenak argazki- eta/edo bideo-bildumak dira, Instagrameko ohiko aukeraketa zainduaren aurkakoak, itxura kaotikoa eta batere zaindua erakusten dutenak. Argazkiok, gainera, ez dira gai zehatz baten inguruan egituratzen; akastunak, askotarikoak eta ehunka argitaratzea da xedea.\nHoriek horrela, argitalpenaren presiotik eta edukia prestatzeko lan arduratsutik aldentzen da Photo Dump, eta, nolabait, Instagramek zabaltzen duen irudi eta sentsazio eder, bikain eta perfektuaren kontrako jarrera kontrakulturala dirudi.\nBigarren irakurketa beste hau litzateke: marka batzuek nahiago luketela beren kanpainetan benetakoa den norbait edukitzea. Benetako nortasunaren aldeko apustua litzateke, eta ez pertsona lau, dimentsio bakarreko eta artifizialaren aldekoa.\nBitxiena da analista batzuek antzeman dutela Photo Dump estiloan inspiratutako argazki-bildumak emaitza hobeak lortzen ari direla ikusgarritasunari dagokionez: argitalpen arruntek baino hiru aldiz interakzio handiagoa dute, eta argitalpenetan denbora gehiago ematen duten erabiltzaile gehiago erakartzen dituzte.


topic_facet:"Mekanizazioa (Heziketa Zikloa). Erdi maila" topic_facet:"Sistema automatizatuak (Modulua)" topic_facet:"Muntaia- eta mantentze-lan elektriko/elektronikoak (Modulua)" topic_facet:"Lanbide Heziketa" author_facet:"IMH Makina Erramintaren Institutua"\nProposatutako gaia: Mekanizazioa (Heziketa Zikloa). Erdi maila Proposatutako gaia: Sistema automatizatuak (Modulua) Proposatutako gaia: Muntaia- eta mantentze-lan elektriko/elektronikoak (Modulua) Proposatutako gaia: Lanbide Heziketa Egilea: IMH Makina Erramintaren Institutua\n3 Automatizazioa eta robotika industriala (Heziketa Zikloa). Goi maila 3 Elektrizitatea eta Elektronika (Lanbide Arloa) 3 Elektrizitatea eta automatismo elektrikoak (Modulua) 3 Fabrikazio Mekanikoa (Lanbide Arloa) 3 Fabrikazio Mekanikoko Sistema Automatikoen Programazioa (Modulua) 3 Fabrikazio mekanikoko produkzioaren programazioa (Heziketa Zikloa). Goi maila Gehiago ... 3 Galdaketa eta pulbimetalurgiaren bidezko produkzioa (Heziketa Zikloa). Goi maila 3 Instalazioa eta mantenimendua (Lanbide Arloa) Lanbide Heziketa 3 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila Muntaia- eta mantentze-lan elektriko/elektronikoak (Modulua) Sistema automatizatuak (Modulua) 2 Linea automatizatuen muntaia- eta mantentze-lanak (Modulua) 1 Fabrikazioaren Automatizazioa (Modulua) 1 Industria-robotika (Modulua) 1 Lan giroko harremanak (Zeharkako Ikasgaia) 1 Linea Automatizatuen Eroapena eta Mantentze Lanak (Modulua) 1 Mekatronika Industriala (Heziketa Zikloa). Goi maila 1 Produkzioko Sistema Automatikoen Muntaia eta Mantentze Lanak (Modulua) 1 Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema elektrikoak, pneumatikoak eta hidraulikoak (Modulua) 1 Sistema sekuentzial programagarriak (Modulua) Guztiak ikusi ... gutxiago ...


JOSEBA IRAZOKIK “EURIA ARI DU DISKO” BERRIA ARGITARATU DU\nHemen zaude -> Berriak / Joseba Irazokik Euria Ari Du Disko Berria Argitaratu Du\nEuria ari du musikari beratarren lan berriaren izenburua da. Moonpalace Records zigilu txiki eta bereziarekin argitaratu du.\nOraindik entzun ez badugu ere, beti da poztekoa Josebaren berri izatea, dela zuzenean ari dela, dela lan berri bat karrikaratu duela. Bigarren kasuaren aurrean gaude. Disko berriarekin dator beratarra: Euria ari du. Hamar abesti berri dira:\n01. Batzuek ixo\n02. Euria ari du\n03. Beldurrik gabe\n05.Josetxo (J.Anituaren omenez)\n08. Le bonheur est simple\nEdizio berezi bat egin dute, kortxoz, gontzez, zigiluz eta abarrez… eskuz, ederki kostata! Baina horretaz ohartzeko hobe ale bat eskuan hartzea. Prezioa, 10 euro, igorpen gastuak barne. Eskaerak hemen: info@moonpalacerecords.com\nMoonpalaceko Juanrak zera dio diskoari buruz:\n“Euria ari du izeneko obra berri honetan Josebak sekulako jauzia egiten du aurrerantz bere ibilbidean, eta iruditzen zait balio beharko lukeela behin betikoz aitortzeko Josebari berezkoa duen talentu paregabea.\nEz dakit ote den azken egun hauetan Cohen, Smog eta gisakoen lehenbiziko diskoak dexente aditu ditudalako, edo zergatik, baina kontua da Josebaren disko berri honetako kantekin segituan etortzen zaizkidala bertze izen batzuk burura: Callahan, Laboa, Cohen… Egia esan, elkar ikusi genuen berriki Cohenek BECen eman zuen kontzertutik ateratzean, biok hunkiturik, eta baliteke horrek zerikusia izatea. Nolanahi dela ere, ez dut hori esaten Joseba beste horien parean jartzeagatik, baina lotura hori gertatzen zait kaskoan, iruditzen baitzait bat egiten dutela kantak interpretatzeko maneran, hitz egoki batzuk eta gitarra akorde batzuk aski dituztela.\nJosebak jorratzen dituen arlo guztietatik, hauxe dut gustukoena, berriz ere editatzen segitzen ahal dudana, nire artista kuttunetako bat adiskide dudala harro esateko aukera ematen didana, hain zuzen ere. Bere kantek folkaren iturritik edaten dute, hala hurbileko sustraiak duenetik, nola putzu handiaren bestaldekotik, eta, gitarra eskuetan duela, bere burutik pasatzen den guztiaren parte bat “besterik ez” bada ere, pixkanaka-pixkanaka sendotzen eta bide egiten ari da, bere produkzioaren gainerako obratik bereiz. Abiapuntu gisara “Irri eta solas" izeneko autoedizio hura hartzen badugu, eta gero "folk me, laztana" splitean txertatu zituen bost lan zoragarriekin segitu eta "euria ari du" honetan eskaintzen dizkigunetara iristen bagara, ikusiko dugu arraildurarik gabeko kanta sorta bat dugula, eta bertan inolako arazorik gabe batzen direla iraganeko eta gaur egungo eraginak, Laboarenak eta Six Organs of Admittancerenak, Josebak bereziki gustuko dituen bi izen besterik ez aipatzeagatik”.


Hondakin ez arriskutsuak kudeatzeko instalazioaren inguruan - - Maxixatzen.eus\nHondakin ez arriskutsuak kudeatzeko instalazioaren inguruan\nAzkoitia Bai 2020-04-19 10:47\nAzkoitia Bai herri plataformak hilaren 17an udaleko bozeramaile batzordean hitz egindakoaren gainean idatzi du.\nArau subsidiarioen aldaketa bat eskatzen duela eta aldaketa horietan Azkoitiko Udalak baduela zeresana, aurretik ezetz esan bazen ere. Dena den, arau hauetan aspaldidanik agertzen dela RCD plantak egiteko posibilitatea eta beste alderdiok jakinaren gainean egon behar genukeela gaineratu digute. Alkate jaunak, udaletxean dituen tekniko eta aholkulari denekin, gai hauetan, horrelako okerrak egiteko kapaz bada, pentsa gu bezalako herri plataforma.\nGure taldeak egin dituen ikerketen arabera, Gipuzkoan badira dagoeneko horrelako beste instalazio batzuk ere, Astigarragan, Errenterian, Zaldibian… eta udaletxe hauetan EH Bildu dagoenez agintzen, proposamen bat luzatu diegu: udal horietan EH Bilduk agintzen duenez, hemen ikusi dituzuen arazorik ez duzue ikusten herri horietan? Eta mesedez, herri horietako instalazioak bisitatzeko proposamena egiten dizuegu, ahal den informaziorik zabalena eskuratu dezagun.\nHau dena lehen aldiz prentsan azaldu zenean, guk, dudarik gabe, kontra geundela adierazi genuen. Eta oposizioko bi taldeok eskatuta eta prentsan ordura arte argitaratutakoaren arabera, batzorde horretara kontrako jarrerarekin joan ginen, Zaldibarko eta Oinartxoko akatsak mahaigaineratuz. Irakurri 2016ko Oinartxori buruzko gure artikulua.\nBatzorde horretan hitz egindakoa kontutan hartuz eta herriaren kezka baretu nahian, ondoren komunikatu bateratu bat adostu genuen. Baina ez lehen eta ez orain, ez dugu ez aldeko botorik ez kontrakorik eman, eta beti bezala, ahal den heinean, erabakitzeko aukera herritarrengan utziko dugu, horrelako gai garrantzitsu denen aurrean egin izan ohi dugun bezala.\nBeraz, interes politikoak alde batera utzi; hau da, gai honekin botoak lortzeari utzi, eta ea herria, denon artean, ondo informatzeko gauza garen eta azken erabakia herri bezala hartzen dugun.


Lete eta aberria - Aberriberri bloga\nOsteguna, 11 abendua, 2014\nLete eta aberria\n11 abendua, 2014 9 abendua, 2014\nLehengo asteko ostegunean bete zen Xabier Lete hil zeneko laugarren urteurrena. Bere adierazpenetako batzuk berrikusten aritu naiz gaurko zutabea abiatzeko laguntza bila. Bere pentsamoldea ezagutzeko aipatuenetakoak ez badira ere, Xabierrek aberriaz esan zituenak oso gogokoak ditut. Abertzaleok arazorik gabe gureak egingo genituzkeen burutapenak dira. Aberriarekiko maitasuna, arbasoenganako begirunea, sorlekuaren aurreko atxikidura, hizkuntza eta kultura ederragotu nahi izatea, … “Aberria senidego bat bezala da… eta ez du etsairik behar”, gaineratu ohi zuen berak. Baina, etsai bila altxatzen den nazioaren bandera erabiltzearekin ez zen bat etortzen.\nGaia agertzeko orduan, gerra aurreko olerkariek irekitako bidea hartu zuela zioen Letek. Hala uste dut nik ere. Gure herriaren jarraikortasunaz arduraturik zegoen Orixe, Euskaldunak poemaren atarian. Hari beretik, Lizardik ezin hilkor litzatekeen herri-baratzarekin (aberriarekin) amestu zuen. Etorkizuneko aberri-bidea egiteko, sukaldea goritzeko pizkundea eragitera deituz. Pizkundearen “suaren suak inguru guztietara gure izatearen zergaitia, aberriaren garrantzia eroan dagian”, idatzi zuen halaber Lauaxetak.\nBide beretik doa, nere ustez, Jon Sarasuaren hausnarketa. Euskaldunon egungo desafioen artean, egitura politikoarena (Etxea) eta herriaren jarraidura (Sua) bereizi ditu honek. Etxea eraikitzea lehenetsi behar dela esaten dutenen aurka, Sarasuak dio euskaldunok etxe propiorik gabe bizi izan garela, eta “hori horrela izanda ere, gure kulturaren Sua, euskaltasun hau, euskal izaera hau, transmititzea lortu dugula”. Urteetako ezbehar eta okerren ezin esanezkoen gainetik, katea ez da eten.\nZenbaitzuentzat, ordea, aberria galga bihurtu da. Euskaltasuna aldarrikatzeak despisterako erabil daitekeela esaten dute, orain ez omen duelako indar askatzailerik. Argudio lanbrotsu hauen artean, “asaba zaharren baratza” ez dela nabari azaltzeko, Xabier Leteren hitzak hartzen ditut berriz ere. Ez gaitezen presta, horratik, “etxe hustua arrotz guztiei saltzera”.\n17:40 11 abendua, 2014\nHala izan bedi, Jexux\n17:51 11 abendua, 2014\nAberriari bizkar eman behar bazaio, erabakiari nagusitasuna ematekotan, nor garenaren zantzurik gabe geratzeko arriskuan gaude. Ulertu aberria Artetxek Leteri jasotakoarekin azaldu digun bezala.\nEdo nor garenari eusteko erantzukizuna politikatik apartatzea bada hartu dugun lehenengo erabakia, nahi dugun erabakimena gauzagarri egiten ari garela, gerora hartu behar ditugun erabakientzat balaztagarria izan daitekeelako, Etxearen aldeko hautua egiten ari gara Sua itzaltzeko arriskuan dela ikusten dugun arren.\nAberriaren kalterako… ere erabil daiteke erabakitzeko ahalmena. Ikus bestela Nafarroako gobernuak egiten duena, nafar hizkuntzaren aurka arautzen duenean.\nPena da, hala ere, eztabaidarako gaia hain garrantzizkoa izanik ere, ohiko iruzkin egileek gaur ireki den eztabaida-lerro honetan sartu ere ez egitea. Ikusita dago tolosarrek, Aristuek, zuringo eta abarrek ez diotela bat ere atseginik halako jardukiketetan parte hartzeari.\n18:40 11 abendua, 2014\nXabier Leterekin ados nago , baina nortzuk diren aitaren etxeko kutxa husten dutenak ?\nEAJen gobernatzen duen lobby eraikitzaileak.\n09:34 12 abendua, 2014\nBai zera, Gorrigaizto, aitaren etxearen bazterrak nahasi eta kakaztu dituztenak zu bezalakoak dira eta horien kontra zegoen Xabier Lete. Beraz zu ez zara ados Xabier Leterekin, kontra baizik.\nDon Pinpón(e)k dio:\n11:50 12 abendua, 2014\nExitazo de comentarios en esta entrada.\n12:00 12 abendua, 2014\nFlanagan zoaz antzarrak perratzera\n12:06 12 abendua, 2014\na Mí Háblar en cristiano! eh!\n12:08 12 abendua, 2014\nElexpuru Xabier Lete ez da zuena soilik . Xabier Lete gu guztien da.\nAskoz gehiago gu bezalako egiazko humanisten zuek bezala faltsuen baino\nEuskaldun petto pettoa(e)k dio:\n12:10 12 abendua, 2014\nNor da Xabier lete?\n12:19 12 abendua, 2014\nXabier Letek betiro gaitzetsi egin zituen ETAren hilketak eta bere akolito politikoak. Horregatik ez zen ezker abertzaleko akelarreetatik agertzen eta ez zuten inbitatzen ere. Ezker abertzaleak egin zion boikot eta isileko kanpaina ezaguna izan dut zuzenean.\nOrain hila dagoela zu bezalakoek engainatu gaituzte baina Xabier ezagutu genuenok ongi dakigu egia.\n14:16 12 abendua, 2014\nUy, zein duinak jartzen diren jeltzaleak erretzeko paperaz hartzen diotela.\nBerritsu hauek ez dakite baina moralina merkea saltzea , guztia hura justifikatzeko ezer diktadura guztian zehar ez zutela egin eta orain, maila baxuko demokrazia espainiarrean zehar, ere ez.\nFaltsuak, tenpluaren kolpeetara atera zirenak bezalako fariseuak.\nPernando Amezketarra(e)k dio:\n14:25 12 abendua, 2014\n“papera”, “moralina”, “baxuko”, “diktadura”, “demokraxia”, “faltsuak”, “tenpluaren” “fariseuak”.\n14:32 12 abendua, 2014\n14:37 12 abendua, 2014\n80ko hamarkadean, ezkerraldeko rokero batzuek kantatu zuten:\nnere aitaren etxetikan\nihes egingo dut laster\neta edozein poetak nahi badu\njoan dadila defenditzera.\nEtxea eta sua. Benetan bikote atsegiña, pentzatzera behartzen gaituena.\n19:25 13 abendua, 2014\nXabier Lete euskal poeta,kantaria,antzerkigilea,euskal kultura zabalez ornitua,denona dela esatea gehiegikeri bat deritzat.Xabier Lete, benetan bera maite zutenentzat izatekotan izango duk.\nArtetxe lagunarekin erabat ados.\nOiartzun,pareta zaharrak erantzun.Agur térdi.\n21:56 13 abendua, 2014\n“Eta hiri berriz, Xabier, ez zekiat zer arraio esan. Egia esan, ez zekiat eskerrak eman haizena haizelako ala, errieta egin, hire burua horren estu hartzen dualako. Barka nazak Xabier, baina nik ez diat inondik ere uste, hi heu –hire buruari diotsan moduan– saiatu arren asmatu ez duen gizona haizenik. Ez, Xabier, hi ez haiz asmatu ez duan gizona. Hik asmatu egin duk. Kostata behar bada, baina asmatu; hainbat ahaleginen ondotik ziurrenik baina, azkenean, asmatu.\nEz Xabier, hik ez duk zorrik, hik ez duk inoren erredentziorik behar. Gu gatzaizkik zordun, gu gaudek ordaindu beharretan. Maite haugu Xabier. Entzun beharra al huen? Hona ba, hitzez hitz, esana.”\nGoiz kronika – Euskadi Irratia (Amatiño)\n06:14 14 abendua, 2014\nAmatiño , beste bat gehiago askaren babesean bizi izanez.\nPertsona eskuzabalagoak aipatu behar izango zenituzke jarraitzera modelo bezala.\nAy! Larburu , atzerako kontaketan zaudete enda atzerakoi jeltzalea.\n09:09 14 abendua, 2014\nGORRIGAIZTO OTSOA ETA TXANOGORRITXU\nOtsoak, uuuuh !\nMendi gainetan ugari.\nXuri-beltzak, urdin, gorri\nGoseak ditu ekarri.\nIrrifar egiten daki.\nOtsoak luze, hain ederki :\nJan ditu hamasei txerri.\nEhun oilo, hogei erdi :\nBildurtu da otsoekin.\nBerek dakiten bedetik.\nLaster berriz uste gabe\n12:11 14 abendua, 2014\nHaundia Xbier Lete, goian bego. Aho bizarrik gabeko pertsona eta pentsatzen zuena esateko beldurrik etzuena. Euskaltzalea, bakezalea, bizi-zalea.\nBere gogoetek urteetan iraungo dutelakoan nago.\n06:01 15 abendua, 2014\nLarburu , hau zurea baino ipuin politagoa da\n— Izugarria gertatu da! —esan zuen oilo\nbatek. Eta oilo hori ez zen gertaera gertatu zen\nlekukoa, herriaren beste aldekoa baizik.\n— Izugarria gertatu da, eta oilategi batean,\ngainera. Eskerrak gaur ez dudan bakarrik lo egin\nbehar kotan! Ez nuke begirik bilduko!\nEta, orduan, gertatutakoa kontatu zuen. Gainerako\noiloei, txundiduraren txundiduraz, lumak\nlaztu zitzaizkien, eta oilarrari, berriz, gandorra\nerori. Egia da!\nBaina has gaitezen hasieratik. Gertaera\nherriaren beste aldeko oilategi batean gertatu\nzen. Eguzkia sartu berria zen eta oilo guztiak\nkotaratuak ziren. Haien artean bazen oilo lumazuri\nmozkote bat; egunero erruten zuen arrautza\neta oso oilo prestua zen. Kotan zegoela, luma\ntartean zorriketan hasi eta luma txiki bat erori\n— Bat gutxiago —esan zuen—. Zenbat eta\nluma gehiago galdu, orduan eta ederrago egongo\nTxantxetan esan zuen hori, oilo alaia baitzen,\nbaina oso prestua, bestela, lehen esan dudan\nbezala. Eta loak hartu zuen.\nIlun zegoen oilategian. Oiloak bata bestearen\nondoan kotaratuta zeuden eta luma galdu zuenaren\nalbokoa esna. Han esan zena entzun zuen\neta ez zuen entzun; oso zentzuzkoa baita hori\negitea, auzokoekin bakean bizi nahi bada. Hala\nere, ezin aldamenekoari kontatu gabe etsi.\n— Entzun al duzu zer dioten? Ez dut izenik\nemango, baina gure artean dagoen oilo batek\nbere burua lumatu behar omen du ederragoa\nizateko. Oilarra banintz, zapuztu egingo nuke\nOilategiaren gainean hontza ama eta hontza\naita bizi ziren beren hontzakumeekin; oso belarri\nfineko familia! Oiloak esandakoa hitzez hitz\nentzun eta begiak biratu zituzten, eta hontza\namak hegoak astindu zituen.\n— Ez entzun! Baina entzun al duzue zer esan\nduten? Neure belarriekin entzun dut; eta gauza\nasko entzun behar dira belarriak galdu aurretik.\nOilategiko oiloetako bat, bere egokitasun guztia\nalde batera utzirik, bere burua lumatzen ari da\nkotan, oilarraren arreta bereganatzeko.\n— Prenez garde aux enfants! —esan zuen\naitak—. Hori ez da umeek entzutekoa!\n— Ez, baina gure auzokoari kontatuko diot —\nesan zuen amak—. Oso hontza zuhurra da eta\nasko estimatzen dut.\nEta han joan zen hegan.\n— Uu-huu! Uu-huu! —egin zuten ulu bi hontzek,\neta hain ozenki, usoek ere entzun egin baitzuten—.\nEntzun al duzue? Entzun al duzue? Uuhuu!\nOilo batek bere burua lumatu du oilarragatik.\nHotzak akabatuko da, dagoeneko hil ez\n— Non? Non? —egin zuten urruma usoek.\n— Alboko oilategian. Ia-ia neure begiekin\nikusi dut. Halako lotsagabekeriarik! Baina egia\n— Egia da! Egia da! Den-dena egia! —egin\nzuten urruma usoek, eta usategian kontatu\n— Oilo batek, beno…, bik, batzuek esaten\ndutenez, erabat lumatu dute beren burua beste\nitxura bat izateko eta, hartara, oilarraren atentzioa\nerakartzeko. Hori erokeria egin dutena!\nHotza harrapatu eta sukarrez hiltzeko arriskua\nbaitago, eta biak hil dira; biak hil!\n— Esnatu, esnatu! —kantatu zuen oilarrak,\neta hesi gainera joan zen hegan. Artean lobegiak\nzeuzkan baina, hala ere, kantatu egin\n— Hiru oilo hil dira oilarrak maite ez zituelako!\nBeren burua lumatu dute. Oso penagarria da\neta ez dut isilean gordeko. Zabaldu berria!\n— Zabaldu berria! —egin zuten txistu saguzarrek.\nEta oilarrek kukurrukuka eta oiloek kakarakaka\negin zuten: «Zabaldu berria!» Eta horrela,\noilategi batetik bestera zabaldu zen berria,\neta, azkenik, istorioa sortu zen oilategiraino iritsi\n— Esaten dutenez, bost oilok beren burua\nlumatu dute oilarraren maiteminez, ea gehien\nzein argaldu. Gero elkarri mokoka hasi eta odolustuta\ndenak hil dira, beren senitartekoen lotsarako\neta jabeen kalterako.\nLumatxoa galdu zuen oiloak ez zuen, noski,\nistorioa beretzat hartu, eta oso oilo prestua\nzenez, honela esan zuen:\n— Oilo txolin horiek! Baina asko dira horiek\nbezalakoak. Horrelako gauzak ez dira isilean\ngorde behar. Ahal dudan guztia egingo dut egunkarian\nager dadin eta, hala, herri osoak jakingo\ndu istorioa. Horixe merezi dute oilo horiek eta\nEta istorioa egunkarian argitaratu zen, eta\negia da, bai: luma txiki bat bost oilo izatera iritsi\nPrevious post Podemos y el recomienzo del marxismo\nNext post Redescubriendo a Arana\nPodemos y el recomienzo del marxismo


Getxoko Blues Jaialdia | Getxo, Chicagoko soinuaren hiriburu\nGetxo, Chicagoko soinuaren hiriburu Blues Jaialdian\nUztailaren 17tik 19ra egingo dute jaialdia, Illinoisko hiriko soinuak ardatz hartuta. Azken egunean, bertako musikari nabarmenetako batzuek joko dute Bizkaiko herrian.\nHoriez gain, Smokin' Joe Kubek eta Bnois King gitarrista eta kantariek eta Victor Aneiros galiziar "bluesman" beteranoaren taldeak joko dute.\nHilaren 17an, Aneirosen txanda izango da. Getxora, Julie Guravich eta Big Mama Montse kantariek, Tonky de la Peña gitarristak, Mingo Balaguer harmonika-jotzaileak eta Roberto Somoza saxofonistak lagunduta etorriko da.\nBiharamunean, hilaren 18an, Joe Kubek eta Bnois King gitarrista eta kantarien bikoteak joko du. Texaseko soinuak jazzarekin eta soularekin uztartzen dituzte musikariok.


Amaia Gorostiza: «Pena da klubaren une onenean bozak egin behar izatea» - Kirola - Berria\nAmaia Gorostiza. Eibar taldeko presidentea\n«Pena da klubaren une onenean bozak egin behar izatea»\nUrtebete darama karguan, eta jarraitu nahi du, Jarraitu Dezagun zerrendako buru baita. Balioa eman dio bera buru duen kontseilua egiten ari den lanari, eta lan horren segida bermatzeko beraien alde bozkatzeko eskatu du.\nEguzkiari euri zaparradak hartu dio lekua bat-batean, eta asko jaitsi da tenperatura Eibarren (Gipuzkoa). Elkarren babesean azaldu dira Amaia Gorostiza (Eibar, 1967) presidentea eta hauteskunde kanpainarako Jarraitu Dezagun taldearen komunikazio buru Albert Roura kataluniarra [Bartzelonako komunikazio burua urtarrilera arte]. Aukeran eman dute elkarrizketa non egin. «Ipuruan ezin da; ezin dugu klubeko ezer erabili kanpainako ekitaldietan», esan du Gorostizak. Taberna batean izan da solasaldia.\nZergatik erabaki duzu aurkeztea presidente izaten segitzeko?\nLehendabizi, hautagaitza aurkezten dugun taldean erabaki dugulako, eta, bigarrenik, aurrerapausoa eman nahi dugulako klubean, orain arte egindako bidean aurrera jarraitzea baita gure nahia.\nZer da zehazki aurrerapausoa ematea?\nAurrera egitea da orain arteko bide ordenatuan jarraitzea. Emaitzak oso onak ari dira izaten arlo guztietan, eta, gainera, badaude lan garrantzitsuak egiteko, eta egitasmo handiak ere bai. Saiatu egingo gara gauzatzen.\nZuen eskaintzako proiektu nagusia zein da?\nEz dugu ezer berririk aurkezten modu sentsazionalistan, aurkezten duguna da egiten ari garen hori bera. Eibarren etorkizuna orainarekin eraiki nahi dugu, egiten ari garen horrekin. Bide berean jarraitu nahi dugu, eta ez daukagu eskaintza ikusgarririk; egiten ari garen hori ez da gutxi.\nZehaz dezakezu zer den orain arte egindakoa?\nKudeaketa ekonomiko bikaina, zero zorrarekin, eta kirol mailan, emaitza paregabeak: Espainiako Kopan inoizko lanik onena egin dugu, adibidez. Fundazioaren bidez gizartearekin harreman zuzena landu dugu, eman digun guztia itzultzeko gizarteari, lotuta egoteko. Futboletik harago nahi ditugu gure balioak, eta hezkuntza zabaldu; urrunago joan nahi dugu.\nBi hautagaitzaren artean bada gai bat korapilo handia sortzen ari dena: Kirol Hiria. Hiria Primeran taldeak Eibarren egin nahi du, eta zuek ez omen duzue herrian egiteko aukerarik ikusten.\nEz dago, baina, eztabaidarik. Kirol Hiria egitasmo estrategikoa da Eibar klubarentzat, eta ez da hautagaitza baten edo bestearen proiektua. Gehiago esango dizut: lanean ari gara duela urtebetetik baino gehiago. Denok nahi dugu Eibarren egin, baina ezin bada, ez dira beste aukerak baztertu behar. Uko egingo genioke Kirol Hiriari Eibarren bertan ezin delako egin? Goizean egin didate galdera bera, eta gure egitasmoa lantzen ari gara klubeko Kirol Zuzendaritzak zehazten digun bidetik; alegia, beraiek esango digute nolako Kirol Hiria nahi duten. Hau ez da apeta batena edo bestearena. Geratu egin behar du Kirol Hiriak, ondare bat izango da, eta ardurarekin landu beharreko gaia da. Ezin dira bi futbol zelai edozein tokitan egin; egin behar dena da lau futbol zelai izango dituena, klubeko talde guztien jarduna hartzeko, baita aurreneko taldearena ere. 300 jokalaritik gora dira azkenean, eta harrobiak eta lehen taldean leku berean egon behar dute. Egin genitzakeen bi zelai toki batean, eta beste bi beste batean, baina ze gertatuko litzaiguke? Dena bi aldiz egin beharko zela, eta ez da bideragarria. Kirol Hiri bakarra behar du izan.\nKirol zuzendaritzak eskatu dizuena bezalakoa Eibarren egitea ezinezkoa da?\nEz dakit. Lanean gabiltza, eta ezin dena da balizko lekuen izenak bota besterik gabe, lur horien jabeei aukera ematen zaielako salmentan prezioa igotzeko. Ederra pagotxa lur-jabeentzat!\nBaina ezagutarazi aurretik hitz egiten bada lur-jabearekin?\nNik kontatu dizut zertan ari garen klubean. Etorriko da etorri behar duena, eta egingo da. Kontuz ibili behar da gai honekin.\nArlo ekonomikoan kontuak ondo egitea ez du zaila ematen telebistetatik jasotzen duzuen diruarekin, ezta?\nBaina jakin egin behar da ondo kudeatzen. Dirua erabili behar da inbertsioak egiteko, jokalariak erosteko, eta, jakina, gordetzeko ere bai. Gaur Lehen Mailan gaude, baina bihar agian ez, eta erabat aldatuko litzaiguke egoera. Prest egon behar dugu denerako.\nGastatu bai, baina gorde ere bai.\nGastatu ez, inbertitu.\nZaila da oreka horri eustea?\nJakin egin behar da oreka gordetzen. Lan asko egin behar da ondo eta tentuz kudeatzeko.\nHainbeste dirurekin ez al du tentaziorik ematen diru gehiago gastatzea taldea egiten?\nEz. Horretan zentzudunak gara, zero zorrarena ondo barneratua daukagulako. Kudeaketa ekonomikoari errentagarritasuna ari gara ateratzen, eta ari gara erakusten. Betiko bidean goaz.\nBide hori da Eibarren historian agintez aginte igarotzen ari dena, ezta?\nHorixe bera, eta jarrai dezala horrela.\nKanpotik begiratuta, atentzioa ematen du diruarena beti berdin kudeatzen ibiltzea. Ez da ohikoa bazterretan.\nLortu dugu 76 urtean egitea, eta zoragarria da. Pena da hauteskundeetara heldu izana klubaren historiako une onenean, onartuz eta aitortuz erabat demokratikoa dela boza ematea.\nZergatik heldu dira hauteskundeak?\nZenbait pertsonak uste dutelako ez garela ari gauzak ondo egiten, eta parez pare jarri zaizkigu, aldaketa bilatu nahian.\nBeste hautagaietako bat, German Albistegi, zurekin egon da eta dago administrazio kontseiluan. Tentsio handia dago kontseiluaren barruan, ezta?\nEz da egoera atsegina, ez.\nIa seguru jotzen omen duzue zuen hautagaitzan irabazi egingo duzuela. Hala da?\nEzta gutxiago ere. Lasai ez nago. Inoiz ez dakizu zer gertatuko den.\nBaina jakin daiteke zerbait akzioak direlako, eta ez delako pertsona bat boz bat?\nEdozeini ematea dauzkate akzioak bozketa egunean akziodunek.\nZuek beti egon zarete Ipurua eraberritzearen alde?\nEgitasmo bat ez da goizetik gauera jaiotzen. Denbora behar du egiteko eta kudeatzeko. Kirol Hiria ez da izango egun batekoa. Agian bizpahiru urte beharko dira egiteko, eta zeini emango diozu egitasmo horren egile izatea? Kluba ari da lanean, aurrera egiteko. Merituak ez dira pertsona bakar batenak, klubarenak dira, eta kluba jende asko gara. Ez dira nireak, ez aurrekoarenak, ezta beste batenak ere. Denok gara kluba, materialaz arduratzen denarengandik hasi eta azken zaleraino.\nBaina Ipurua eraberritu nahi zenuten ala ez?\nEz da egia ez genuela eraberritu nahi. Ez dut inorekin lehian hasi nahi. Klubean beti egin dira gauzak adostasun baten barruan, eta egon ez denean, bozketak egin izan dira. Eta gauzak egin izanak esan nahi du bozketako emaitza onartua izan dela denen partetik.\nZurekin zerrendan doazenek ez omen zuten nahi Jose Luis Mendilibar ekarri duela bi denboraldi. Hala al da?\nEz da egia hori ere. Gaizka Garitanoren irteera gauzatzen denean, Kirol Zuzendaritzak hiru izen eman zizkion Kirol Batzordeari, eta, hainbat bilera egin eta gero, Mendilibarren izenak egin zuen aurrera, Lehen Mailan duen esperientziagatik. Eta aho batez onartua izan zen zuzendaritzako Kirol Batzordean. Batzorde horretan zeuden Alex Aranzabal, Jose Mari Arrizabalaga, German Albistegi eta Fran Garagarza.\nZuen hautagaitza egungo kontseiluaren jarraipena da?\nGure leloa da Jarraitu dezagun, eta jarraitu nahi dugu lanean Eibarren beti egin izan den bezala. Berezko segida bat izan da beti, eta orain ere bai.\nBeste hautagaitzakoek ere esan dute beraiena ere segida dela.\nEsan dezakete, baina ez dira ari hori esaten, aldaketa eske dabiltzalako. Erabaki dezatela akziodunek.\nAkzioak dituena konbentzitzeko zein da zuen indargunea?\nEgiten ari garena. Klubak profesionala izan behar du, eta bide horretan gaude. Lehen Mailako pentsamoldearekin ari gara lanean.\nUrtebete daramazu presidente gisa, eta aukeratzen bazaituzte, aldatuko zenuke zerbait zure eguneroko jardunetik?\nBa al daki norbaitek zenbat ordu ari naizen sartzen egunero? Ez nuke ezer aldatuko. Duela urtebete aurkeztu genuen organigrama, eta ez dugu aldatuko lan egiteko era. Kluba profesionala da osotasunean, eta sailetan daude banatuta.\nPresidente bazara kobratu gabe segituko duzu?\nBai, eta administrazio kontseiluko kideek ere ez dute kobratuko. Berdin jarraituko dugu.\nSailen eskuetan uzten ari zarete lanaren zati exekutiboa, eta horren atzean talde lanaren aldarria dago, ezta?\nJakina. Beti egin izan da horrela, ez gara ari ezer asmatzen. Ahal dugunean laguntzen dugu kontseilariak garen aldetik. Klubaren lan osoa da taldearen ardura.\nKlubean zaudetenez, izaten da tentaziorik baliabideren bat kanpaina egiteko erabiltzeko?\nOso kontuz ari gara hori ez gertatzeko, eta erabat garbi gaude horretan ere, zuk zeuk ikusi duzun bezala elkarrizketako lekua aukeratzean.\nJende askoren pasioa bada futbola, ez du erraza izan behar klub bateko agintari izatea.\nAsmatu ez duzu beti asmatzen, eta denen gustua ezin da egin. Futbolak pasioak sortu, mugitu eta helarazi egiten du. Hori dena baliatu egin beharko litzateke alderdi onak gehiago zabaltzeko.\nGehiago zabaltzen da alderdi txarra?\nBi alderdiak zabaltzen dira, eta biak oso indartsu, muturreko jarrerekin ia-ia.\nEibarren baitako jarrerak daude bi muturren erdian?\nOso zale onak dauzkagu, eredugarriak, eta atsegina da hori. Ea gai garen kanpora zabaltzeko ezaugarri on horiek ere.


Euskadiko Orkestra Sinfonikoak Fernando Velázquezen zinemarako musika ekarriko du Getxora - Getxo - Hiruka.eus\nEuskadiko Orkestra Sinfonikoak Fernando Velázquezen zinemarako musika ekarriko du Getxora\nErredakzioa 2019-11-28 12:07\nFernando Velázquez musikagile getxoztarra. © GETXOKO UDALA\nBihar, barikuan, musikazale zein zinemazaleek Euskadiko Orkestra Sinfonikoak Getxoko Muxikebarri Antzokian eskainiko duen kontzertuaz gozatzeko aukera izango dute, 19.00etatik aurrera. Fernando Velázquez musikagileak zuzenduta, Klasikotik zinemara izena duen saio honetan Rossini eta Guridiren lanak interpretatuko dituzte eta baita konpositore getxotarren pelikuletarako soinu-banda ospetsuen piezak, esaterako Lo imposible, Gernika, Lope, Soinujolearen semea eta Zipi & Zape eta kapitainaren irla.\nFernando Velázquez (Getxo, 1976) Espainiako zinema eta telebistarako musikagileen belaunaldi berriaren adierazle nagusietariko bat da. Bere ibilbide luzea 1999an hasi zuen, eta 50 film luze eta estatuko nahiz nazioarteko telesailak hartzen ditu barne. Horiez gain, kontzertuetako obrak eta antzerkiko musika ere konposatzen ditu.\nMusikagile getxoztarrak Espainiako eta nazioarteko zuzendari handientzat lan egin du; esate baterako, Juan Antonio Bayona, Guillermo del Toro, Wim Wenders, Mateo Gil, Patricia Ferreira, Emilio Martínez Lázaro eta Nacho Vigalondo. Estilo berezia du oso, sinfonismo post-erromantikoaren eta Hollywoodeko konpositore handien oinordekoa, melodia-zentzu handia duena, eta orkestraren tinbrearen ezagutza sakona nahiz tempoen kontrol dinamikoa. Hala, soinu-banda bakoitza artelan bat da bere horretan.\nBere ibilbidearen baitan, J.A. Bayonagaz duen harremana nabarmendu behar da. Beragaz lan egin zuen El orfanato (2007) eta Lo Imposible (2012) filmetan, eta biak izendatu zituzten musika original onenaren Goya sarirako. Bada, azkenik 2017an lortu zuen sari hori, Un monstruo viene a verme lanarengatik. Bere ibilbidean zehar lortu dituen beste aitorpen batzuk izan dira ASCAP Film and Television Music Award eta International Film Music Critics Award (IFMCA) sariak.\nAzken garaietako lan ospetsuenen artean, honako hauek nabarmendu behar dira Lo nunca visto (Marina Seresesky, 2019), Durante la tormenta (Oriol Paulo, 2018), 70 Binladens (Koldo Serra, 2019), El hijo del acordeonista (Fernando Bernués, 2018), El guardian invisible (Fernando González Molina), Inmersión (Wim Wenders, 2017), La cumbre escarlata (Guillermo del Toro, 2015) eta Ocho apellidos vascos (Emilio Martínez Lázaro, 2014).\nGainera, musika jarri die Karabudjan (2010) eta Gominolas (2007) telesailei eta Netflixeko Apaches (2017), La otra mirada (2018-2019) eta Diablero (2019) sailei. HBO Espainiarentzako Fernando Arambururen liburu arrakastatsuan oinarritutako Patria sailerako musika konposatuko du.\nOrkestra-zuzendari gisa, honako talde hauekaz jardun da: EAEko, Madrilgo Erkidegoko, Malagako, Nafarroako, RTVEko, Sevillako eta Budapesteko Irratiko orkestra sinfonikoak; Londreseko Orkestra Filarmonikoa; London Metropolitan eta Orkestra Nazional Txekiarra.


Giristiano izateko manerak\nElena Laka 2009/06/12 11:05\nRonaldoren kamiseta geurean\nJoan zen Aste Santuko oporretan Oierrek sekulako matraka eman zigun Ronaldoren kamiseta bat erosteko. "Zer Ronaldo?", esaten nion nik, "hori ez da aspaldikoa, Ronaldiño ala zer?" "Ez ama, Ronaldo Manchesterrekoa, Cristiano Ronaldo".\nOporretako herri osoa miatu genuen kamiseta bila. Ni ez nengoen gertu 40 euro ordaintzeko etxean sartzen den futboleko enegarren kamisetarengaitik. Bueltak ematen aspertuta, azkenean, txinodenda batean topatu genuen guretako moduko bat: Manchesterreko kamiseta bat atzean Cristiano Ronaldoren izenarekin, frakak eta galtzerdiak, dena prezio majo baten truke.\nUmea poz-pozik egunak pasa zituen Ronaldo jantzita, nahiz eta konturatu zen eskudoan ez zuela jartzen Manchester United, Manchester Sporting baino. Gurasoek garrantzia kendu genion: gure garaian ere eraman arazten ziguten Levisa frakak.\nAtzo badatorkit mutikoa esanez Ronaldo Real Madridera doala. Atentzioa ipini albistean eta fitxajearen kopuruari erreparatu nion lehen aldiz: 93 milioi euro. “Hori diru asko da”, esan nion umeari, nahiz eta nik zehatz-mehatz ere ez jakin zenbat. “Ama, zenbat? Zenbat txokolatina erosi leizke diru horrekin?”. Esan nion nik 300 urtetan lan eginda ere ez nuela hori irabaziko (segituan konturatu nintzen, beste behin, zelako txarra naizen bapateko kalkulu matematikoan). Umeak orduan begiratu zidan bere ama langile txiro miserable bat baino izango ez balitz bezala, baina ezer ez esateko tentu ona izan zuen.\nSegundu batzuetara baina erantzun zuen: “orain ezingo dut Manchesterreko kamiseta erabili, ze Ronaldo ya Madriden dago”. Ez da zaila hurrengo zer etorriko den asmatzen: Ronaldoren Madrideko kamiseta erosteko kaparrada.\nElena Laka 2009/05/24 23:56\nDomeka, goizeko hamaikak inguruan. 74 urteko senar-emazteak Eibartik Bergarara doaz ilobaren jaunartze nagusira. Okasiorako jantzita, kotxe apal dizdiratsua, abiadura eta gidatzeko modu zuhurra. Maleteroan bi kazuela bakailao pil-pil erara.\nSoraluze eta Bergara arteko punturen batean (gerora zehaztu ezingo dutena, urduritasunaren urduritasunaz) Ertzaintzak alkoholemia kontrola kokatu du. Autoa gerarazten dute eta paperak eskatzen dizkiote gidariari.\nGidariak audifono bat darama eta berriki katarata operazio bat izan du. Hala ere pozik dago karneta berritu ahal izan duelako duela oso gutxi. Hain denbora gutxi, ezen karnet berria ez daukan oraindik, eta berriaren frogagiriarekin dabil. Hala ere, urduri ipini da, gizon urduria delako eta poliziak, botereak, beti sortu diolako ezinegona. Karnetaren erresguardoa nahikoa izango ote den zalantza sortu zaio.\nHasi zaizkio paperak eskatzen: NANa, aseguru-agiria, gidatzeko karneta, zirkulazio-baimena. Gidariak badaki dena guanterako karpetatxoan daukala, sekula ez litzaioke bururatuko beharrezko diren agiririk barik errepideratzea. Hala ere, banan-banan eskatu dizkiotenean, nahastu egin da, eta, esan dugu urduri dagoela, ez du ezer ikusten. Ertzainari esaten dio berak ez duela zirkulazio-baimena topatzen, eta ertzainak berak bila dezala. Karpeta osoa luzatu dio ertzainari.\nPoliziakoa baina, itxura denez, irainduta sentitu da gidariaren jarrerarekin, karpeta emateko moduak mindu egin du antza, eta autotik ateratzeko agintzen dio gidariari, alkohol froga egiteko. Andreak esaten dio gizonak ez duela alkoholik probatzen, eta ilobaren jaunartzera doazela Bergarara. Ertzainak andrearei isiltzeko agintzen dio, “cállese señora”, eta esaten hasten zaio, andreari modu txarra iruditzen zaion era batean, ertzainak grisak moduan tratatzetik hasten direla arazo guztiak, eta horregaitik doazela gauzak hain gaizki. Andrea urduri dago, kotxean bakarrik, ertzain bana lehiatilatik burua sartuta, pentsatzen gizona urduri egongo dela alkohol froga egiten. Ertzainak modu zakarrean segitzen du, gehituz nola ibili daitezken zirkulazio-baimenik gabe, eta horrelako jarrerarekin, gazteagoak izan balira, honez gero komisaldegira eraman zituztela. Andreak ezin du gehiago, erasotua sentitzen da, eta negarrari ekin dio. Ertzainak hori ikusita, isiltzeko agintzen dio, ez diola penarik emango.\nBueltatu da gidaria alkoholimetroan goizeko kafesnearen hondarra baino ez lagatzetik, eta ikusi du andrea negarrez, eta ertzainek bere paper guztiak topatu dituztela. Izan ere, berak badaki karpetan araututako agiri guztiak dauzkala beti.\nUtzi diete joaten. Biak urduri, kilometro gutxi barru iritxi dira Bergarara. Alabaren etxean, eseri eta lehenengo gauza baso bat ur hartu behar izan du amak.\nZorionez ertzaintzaren tratuak ez die iloba nagusiaren ospakizuna zapuztu. Gertaerak baina, eurengan beste hazi bat landatu du: gu horrela tratatu bagaituzte, zer ez ote dute egingo beste batzurekin.\nDomeka goizetan nire gurasoak moduko jubilatuak kikiltzen diharduen ertzaina, harro etxeratuko ote zen lana bukatzean, beharra ondo burutu izanak ematen duen lasaitasun horrekin.\nElena Laka 2009/05/24 23:01\n"Mundumira: kulturen jaia asteburuan Eskoriatzan. Mundumira jaialdiaren bosgarren ekitaldia ospatuko da aste bukaeran Eskoriatzan. Aurten ere, natura, kultura eta bidaiak izango dira jaialdiaren ardatz nagusiak". Goienkaria 09-5-22\nAsteburu osoan festa eta kultura izan ditugu Mundumirari esker. Azken bost urteetan, urtean behin, Debagoiena erreferente bihurtzen da festa bat dela-eta, eta lortzen dugu jendea geurera ondo pasatzeko erakartzea. Ez dira bestela ugariak Debagoiena festarekin lotzen duten ekimen ohiartzundunak, ez behintzat bailaratik kanpo. Izan ere geure ibarra lanagaitik, jendearen lanzaletasunagaitik da ezaguna bai Euskal Herrian bai kanpoan, ez aisiarako edo parrandarako gune izateagaitik. Gogoan daukat nola Iban Zalduaren ipuin batean, ez galdetu zeinetan, baina uste dut Itzalak liburuan agertzen dela, “debagoiendar kalbinistak” esaten den. Kalbinistentzako, badakizue, lana arazo moral bat zen, zalantza erlijiosoari aurre egiteko modu bat.\nHori esportatu du Debagoienak eta horrexegaitik da ezaguna: lanerako grina, kooperatibismoa eta Jose Mª Arizmendiarrietaren kanonizazioa. Merituzkoak denak, zalantza barik. Baina garaiak aldatu egiten dituk/n, konpai. Orain gizarte postindustrial batean bizi omen gara. Zerbitzuek duela mende bat baino indar handiagoa dute. Herritarrentzako lana ez da balore nagusia (nahiz eta garrantzi handia hartzen duen enplegua ondasun urri bihurtzen denean). Aisia, dibertsioa, plazerra baloreak dira gaurko gizartean, eta debagoiendarrok, lana bailaran egin ondoren, kanpora jotzen dugu geurean topatzen ez dugun dibertsio horren bila. Ibarra lan egiteko, autopista ondo pasatzeko.\nHorregaitik begitantzen zaizkit interesgarriak Mundumira bezalako ekimenak, piskanaka-piskanaka herrietan garatzen diharduten beste kultur eta aisia iniziatiba batzurekin batera. Aukera eman diotelako bailaran lanean geratu den herritarrari bailaran bertan disfrutatzeko, aisiaren inguruan azpiegitura bat sortzeko. Eta kanpoan bizi denari, Debagoiena esistitzen dela frogatzeko.\nZeren horrelakoak mimatu ezean, inauguratu berri duten autopista, ekarri duen txikizioa eta guzti, norabide bakarrekoa izango da: bailaratik irtetekoa.\nJaimitoren txisteak bezala\nElena Laka 2009/05/08 23:46\nTxikitako zalantza bat: nondik sortzen ote dira Jaimitoren txisteak? Errealitatea izango ote dute abiapuntu?\nBadaude bi anaia goizean ikastolara joateko janzten. Adin horretan urte gehiago izateak ematen duen harrotasun puntu horrekin, nagusia txikiari adarra jotzen dabilkio, berak gehiago dakiela eta txikiak ostera ez dakiela ezer.\n- Zuk erderaz be ez dakizu ondo-ta.\n- Baaaai, badakit erderaz!- txikia pipertuta.\n- Badakizula? Ia ba, esan esaldi bat erderaz.\n-Fuego!- bota du txikiak segundu laurdena pentsatzeke.\n- Eeeez, baina esaldi oso bat, sujetuakin eta predikatuakin.\nErantzunak ia galderaren azken hitza zapaldu du, hain izan da azkarra:\nAsteburu ona pasa.\nElena Laka 2009/05/07 22:24\nBadirudi López lehendakaria Kirmen Uriberen poemen zale dela\nSarritan detaileak dira gertakizun inportanteetan garrantzitsuenak. Detaileei erreparatuta gustatu dakizuke gauza bat ala ez.\nPatxi Lopez-engan deigarri iruditzen zaidan detaile bat da da agerraldi publiko inportanteetara emaztearekin eta honi eskua emanda joaten dela. Horrela ikusi genuen Euskadiko Auzitegi Goreneko epaiketara sartu zenean, Legebiltzarrean Lehendakari aukeratzeko sartzerakoan, edo gaur Gernikako Batzarretxean zina egitera joan denean.\nEzingo nuke esan zergaitik, baina zerbaitek karranka egiten dit pertsona publiko batek bere lanari lotutako aurkezpen publiko batean, arlo pribatua agertzen duenean, alegia bere bizitza pribatuko kide bat erakusten duenean edo harekiko maitasun agerraldi publiko bat egiten duenean. Maitearen babesa, honeganako atxekimendua, gudariaren atsedena... Ez dakit oso ondo zer adierzi edo antzeztu nahi den horrelako erakustaldiekin, zergaitik nahasten diren arlo pribatua eta publikoa. Are gehiago horretarako tradiziorik edo ohiturarik ez dagoen herri honetan.\nEz naiz sartuko bikotekideek agintarien irudietan duten eragineko ur sakonak aztertzen: Carla Bruni Sarkozyri harrapakin ederra ehizatu duenaren harrotasuna ematen dio. Michelle Obamak estabilitatea, zentzua eta egunerokotasuna munduko gizonik boteretsuari. Horrelakoak ikustean, beti datorkit burura herritarrek pertsona bat hautatu dutela, ez haren bikotekidea.\nEsango nuke politikarien artean bakarrik gertatzen dela bikotekidearen babes publiko agertze hau. Ez dut uste Athletic-eko jokalariak futbol zelaira bikoitekideari eskua emanda sartzen agertuko direnik hurrengo finalean.\nLópez-ena izan daiteke keinu xalo bat, beste barik pentsatu gabea. Izan daiteke ezer berezirik ez izatea, ala erabat pentsatutako estrategia bat ahaltsuago emateko, ez dakit. Baina niri behintzat ez dit bat ere ondo ematen.\nElena Laka 2009/05/06 23:14\nUdaberrian badago egun bat negu eta udaren arteko mugarri dena\nEzin da aurrez jakin zein izango den, ez da egun zehatza, eguraldiaren araberakoa baizik. Baina egun horretan, halako batean, inolako aurre-abisurik barik, lanetik irten eta jende gehiena mauka motzetan ikusten duzu kalean, umeak praka motz edo soinekoekin, eta zuk (bai, zu beti kontran) zeure neguko jantziekin, bero sapa sentitzen duzu. Egun horretatik aurrera, ia denok ados, udako arropak erabiltzen hasten gara. Aurten, gaur izan da eguna.\nNegua bukatu dela jabetzen garen egun honetan, ni ere, orijinal, konturatu naiz udako oinetakoak erosi behar nituela. Sandaliak umeentzako eta niretzako. Etxeratu aurretik, Bergarako Lonbide oinetako dendara joan naiz. Denda jendez lepo zegoen, guztiak udako zapatak erosten. Aurre-abisurik barik, denok izan dugu ideia bera.\nGauza batzuk halako batean iristen direla ematen du. Egun batean ume txiki bat atera eta besoetan ipintzen dizute, eta halako batean, zeurearen pareko oinetakoak erosi behar dizkiozu.\nHemen Paulorentzat eta niretzat erosi ditudan oinetakoak.\nElena Laka 2009/04/25 22:44\n"Patxi lehendakaria oratoria ikasten Polonian.- Polonian, TV3 telebista kate Katalaneko umore programan, alegia. Handik hartutakoa duzue esketx hau. Patxi Lopezek José Montilla, Kataluniako presidentearengana jotzen du laguntza eske, Euskaraz diskurtsoak egiten ikasteko. Maiatzaren 5ean Lehendakari izendatuko dutela kontuan hartuta, hamar egun besterik ez ditu gure Patxik". http://zuzeu.com/2009/04/25/patxi-lehendakaria-oratoria-ikasten-polonian/\nTxantxa bat da, Kataluniako telebista programa bateko txantxa bat. Zeren Patxi Lopez, Euskadin bizi garen bi milioi luze biztanleon kargu gorena izango denak, guk dakigula ez da ezer ikasten ari. Tira bai, lehendakari izateko botuak lotuta dauzkala jakin zuenetik, astean behin euskarazko klaseak hartzen omen ditu. Baina nire lagun Elik esaten duena: bera ere astean behin joaten da gimnasiara, eta horregatik ez du lortu tripa jaisterik.\nBaina zer estudiatu behar du batek lehendakari izateko? Bistan da ikasketa aldetik, jakintza erakutsi aldetik, eskatzen den maila ez dela altua. Lehendakari izateko nahikoa da hauteskundeak irabaztea. Batzuetan, zeren beste batzuetan nahikoa da arerio politikoarekin hitzartzea lehendakari izango zarela. Hori bai, horrek behar du barrenak jateko gaitasuna izan dezazula aurkari politikoarekin argazkia ateratzen duzun bitartean, ikusten duzunean berak harro eta ironia arpegia duela, eta zu, bigarren planoan, ardi-irribarrearekin euri-jasari eusten zabiltzala, horixe, barrenak jaten. Baina argazkia unetxo bat da, eta lehendakari lau urtetan izan zaitezke, prezioa txikia da. Bestalde, konpentsazioak ez dira makalak, ala ez al da sari itzela Athletic kopa finalean palkotik animatzea, Erkidegoko Lehena zarela jakinda? Pentsatze hutsak listuz betetzen du ahoa.\nGatozen baina ikasketetara. Lehendakari izateko ez da ikasi behar. Futbolari izateko ere ez, baina behintzat futbolean ona izan behar duzu. Lehendakari izateko, ez da hori ere. Izan zaitezke sekula lanbiderik izan ez duzuna, ikasketa barikoa, hizkuntz eskakizunik gabekoa, hizkuntza bakarrean diskurtso bat tajuz lotzeko laguntza behar duzuna. Hitz batean, tipo mediokre bat zeure kabuz lan duin bat nekez topatuko zenukeena. Berdin dio. Alderdia daukazu, aholkulariak dauzkazu, eta inportanteena, zeren kontra egin nahi duzun argi daukazu. Zertarako gehiago. Lehendakaritza izan daiteke berez karrera. Ibarretxeri behintzat, EGA ateratzeko balio izan dio.\nElena Laka 2009/03/29 17:25\n“Euskaditik Kongora. Bernardo Atxagak mapa berri bat marraztu du Zazpi etxe Frantzian nobelan. (...) Oraingoan euskal idazleak abentura eleberrien atzealdea islatu nahi izan du. (...) Nobelak mundu izugarri baten alde bat kontatzen du, literatura mota honetan kontatu ohi den estaldura ideologikoaren eta poetikoaren atzean dagoena”. El País, 09-3-28.\nKontatzen du Atxagak nobela honetan Kongoko twa jendeak argitasun bat sumatzen zuela batzuetan gorputzaren inguruan, oimbé deitzen zena, eta haren kolorea aldatu egiten zela aldartearen arabera. Oimbéa morea zen pertsona triste sentitzen zenean, urdina pozik zegoenean, eta gorria edo beltza larritutakoan. Nobelaren protagonistetako bati, Kongon kokatuta dagoen militar buru belgiarrari, kolonizatzaile denez sarraskigilea ofizioz, poeta sentibera bihotzez, atentzioa ematen dio oimbéaren kontuak, eta adiskidetasunezko formula moduan erabiltzen du bertako beltzarengana gerturatzeko, bere izugarrikerien lekuko mutu den horrengana gerturatzeko. Kolonizatzaile europar kultoari bitxikeria begitantzen zaio Afrikako beltzen mundu-ikuskera, morroiek argitasuna sumatzea gorputzaren inguruan, kolore ezberdinekoa pertsonaren egoeraren arabera.\nMende bat beranduago, Afrika erdialdetik gero eta gertuago dagoen Europako bazter honetan, argi-kutsadura larregi daukagu norberaren oimbéan erreparatu ahal izateko. Hala ere ez dago aztia izan beharrik egoeraren arabera, pertsona bakoitzaren aldartearen kolorea igartzeko, koloreak kolore eta tradizioak tradizio.\nEgin beharreko hausnarketa txikia da asmatzeko Atxaga beraren oimbéa une honetan lasaitasunezkoa izango dela (horia?). Patxi Lopez-ena garaipenezkoa: urdina izan daiteke, nahiz eta euskaldunen artean, Patziku Perurenaren arabera, urdina kolore nahasia izan. EAJko kideek oimbé beltza dute, momentuz, Diputazioetako lubakietan. Euskaldunona oro har, kolorea edozein dela, iluna. Eta krisiak eragindako langile guztiena, duda barik, gorria. Izaskun Jimenez berriz, oimbérik gabe geratu da dagoeneko. Morea baina berak guri utzitakoa: amorruarena, emakume zapalduekiko elkartasunezkoa.\nElena Laka 2009/03/22 20:20\nBi ordu libre, Callao zine-aretoa parean, eta bost minututan hasten zen pelikula bakarra. Patuak Almodovarren azkena ikus nezala nahi zuen, "Los abrazos rotos".\nOnartzen dut ez naizela bereziki Almodovar zalea. Berandu deskubritu nuen, “Mujeres al borde de un ataque de nervios” Donostiako Astorian estrenatu zutenean, eta ikaragarri gustatu zitzaidan. Ondoren, intermitente: “Atame” ez, “Tacones lejanos” bai. “Kika” ez, “La flor de mi secreto” bai. “Carne trémula” bai, “Todo sobre mi madre” inondik inora. Eta hortik aurrera zinera joatea luxu txikia bihurtu zenez, ez nuen denbora gehiago galdu Almodovarrekin.\nBaina bi ordu libre, Callao zine-aretoa parean, eta bost minututan hasten zen pelikula bakarra. Patuak Almodovarren azkena ikus nezala nahi zuen.\nSartu zinera, hasi pelikula eta itxaron zerbait gertatu arte. Gertatuko da, gertatuko da… ezer ez. Filmea aurrera doa, Almodovarrek berezko duen estetika guztia zabaltzen du: pareta urdindun etxeak, titi ederreko neskak, istorio bat beste baten gainean geruzaka eta katramilatuta, beltzezko fundidoak, flashback-ak, detaileetan geratzen den kamara. Ikustekoa, baina funtsik ez. Penelope zuzendariari gustatzen zaion estetikarekin, soineko gorriak, takoidun zapatak, 90 hamarkadako belarritako horiak, eta iragan latza eta bizitza bikoitza. Baina gatzik ez.\nBukaerarte itxaron behar da sekretu gordinaren berri jakiteko, nahiz eta ikusleak sekretuaren erdia Blanca Portillo handia eszenan sartzen denetik igarri duen, eta ordurako asper samar eginda dagoen.\nSalbatzeko bakarra, azkenerako uzten dutena, Penelope eta Carmen Machi aktore direla pelikularen barruan errodatutako beste pelikula baten sekuentzia. “Mujeres al borde de un ataque de nervios”i omenaldia. Hortik laburmetrai bat atera omen du Almodovarrek, “La concejala antropófaga”. Behar bada hari horrek bilbe hobea eman dezake. Besarkadekin behintzat, ohial eskasa.\n« Aurreko 10 elementuak Hurrengo 10 elementuak » 1 2 3 4 5 6 7 8 ... 16


Ongi etorri Metaposta-ren Blogera - Metaposta Blog\nOngi etorri Metaposta-ren Blogera\n“Metaposta, zure dokumentu-gordailu elektronikoa, zure postontzia Sarean”.\nHemendik aurrera hainbeste errepikatuko dugun esaldi hau, Metaposta proiektu osoaren funtsa da, eta bertan ondo azaltzen den moduan, hauxe zerbitzu, tresna, aplikazioa, sistema… esklusiboa da zuretzat.\nHorregatik hain zuzen ere sarearen espazio txiki hau bete dugu Metaposta-ren Bloga izenarekin, zuretzako hain garrantzitsua izan daitekeen zerbitzu hau ezagutu, ulertu eta ahalik eta gehien gozatu dezazun.\nDen-dena berria da, baina ez kezkatu, sistemarekin izango duzun lehendabiziko kontaktuan zehar zurekin egongo gara, eta horrela dena oraindik errazago izango da.\nZure interesekoak izan daitezkeen gaiak hurbiltzen eta azken ordua hedatzen saiatuko gara. Baina batez ere zu entzutea gura dugu. Zu zeu izango zara hau funtzionatzea lortuko duzun bakarra, Metaposta zure zerbitzua delako, eta azken finean zu nahi duzun hori izango delako.\nJakingura duzu? Metaposta-ren Blogean “Metaposta, zure dokumentu-gordailu elektronikoa, zure postontzia Sarean” esaldiaren benetako esanahia zein den argitzen joango gara.\nSiguientePublizitatean misterioak argitzen diraNext


Riderrak: salaketa Lan Ikuskaritzan lan harremana aitortzeko – Bizilan\nLangileen borrokari esker, azkenik, Rider Legea onartu zen. Lege hau 2021eko abuztuaren 12an hasi behar da indarrean. Egun horretarako, beraz, enpresek autonomo faltsutzat aritu diren riderrak erregimen orokorrean erregularizaturik izan behar dituzte. Hala ere, Rider Legea artikuluan azaldu genizuen bezala, legeak ez ditu enpresak behartzen enplegua bermatzera eta, gainera, jakin badakigu iruzur berrietan ahaleginduko direla.\nHorretaz gain, iruzurrezko lan harreman horrek ondorio oso txarrak izan ditu langileentzat. Izan ere, autonomo moduan aritzera beharturik, kotizazio guztiak, BEZa eta gastuak norberaren poltsikotik ordaintzera ere behartzen zuen enpresak. Momentu honetan nahasmen handia dago eta ez dago argi Gizarte Segurantzak txarto egindako kotizazio horiek guztiak ofizioz itzuliko dituen.\nEta, azkenik, sektorean zenbait langilek auzitegietan aldeko ebazpenak lortu dituzte, baita Lan Ikuskaritzaren esku hartzea ere; baina, hala ere, ez da hori rider guztien kasua. Arestian komentatutako guztia dela eta, gomendagarria da, batez ere, azken egoera honetan dauden langileentzat, lan harremana ofizialki islatuta egotea. Baina zelan egingo dugu hori?\nEnpresari eskaera formal bat bideratuko diogu. Bertan eskatuko diogu gurekin kontratu mugagabe bat egiteko eta kontratu horretan adieraz dadila lan harremana noiztik hasi zen eta zenbateko jardunaldia egiten dugun. Kontratu hau dagokigun ostalaritza hitzarmen probintzialean oinarrituta egon beharko da, dagokigun mailaren soldatarekin.\nEgin kopia bat zuretzat eta beste bat enpresarentzat eta, zuzendaritzari bideratzen diozunean, ziurtatu enpresak sinadura eta zigilua jartzen duela (bertako langilea zarela eta eskaera egin duzula erregistraturik gera dadin eta balizko deskonexio baten aurrean babesteko).\nHemen ikusi ahal duzue honetarako eredu bat:\nIdatzi eredu hau word formatuan jaitsi nahi baduzu:\nEskaera Lan Ikuskaritzari\nEnpresari eskaera egitearekin batera, Lan Ikuskaritzan ere sartuko dugu salaketa. Izan ere, beste artikulu batean azaltzen dugunez, hainbat ordainketa egin behar izan dituzu autonomo faltsutzat aritzen zinen bitartean (autonomoen kuotak, BEZa, bestelako gastuak…). Diru hau berreskuratzeko aukera badago, baina, lehen esan bezala, oraindik nahasmen handia dagoenez eta Rider Legea ez denez indarrean hasi, ezin gara gelditu Gizarte Segurantzak edo Ogasunak edo dena delakoak gastu horiek guztiak ofizioz itzuliko ote dizkigun esperoan. Artikulu honetan azaldu dizuegu zelan egin kuotak berreskuratzeko:\nBertan kontatzen dugunez, zure egoeraren berri ematen duen dokumentazio ofizialik ez badaukazu, baliteke lehen momentuan itzulketa ukatzea (nahiz eta, edozelan, preskripzio epea etengo genukeen, horrek daukan garrantzia guztiarekin). Hala ere, Lan Ikuskaritzan salaketa egiten badugu, egiaztapen ofiziala lortuko genuke Gizarte Segurantzak diru hori itzul diezagun.\nSalaketan Lan Ikuskaritzari azalduko diogu enpresan lanean aritu garela, baina kontratu merkantilaz, gure lan harremana inoren konturakoa edo, bestela esanda, soldatapekoa, izan behar zen arren eta hortaz eskatuko diogu egoeran esku hartzeko eta kaltetutako langileon eskubideak berma ditzan.\nHemen daukazue eredu bat:\nEta word formatuan nahi baduzu, HEMENDIK jaitsi ahal duzu.\nGogoratu edozein arazo daukazula edo prozedura honetan zein bestelakoetan laguntzarik behar izanez gero, sindikatura jo dezakezula. HEMEN dauzkazu helbide eta telefonoak.


NP_Para periodistas_eclipse_euskera\tShare this\nDatorren asteazkenean, ekainak 15, izango da\nILARGI-EKLIPSE OSOA, IKUSGAI EUSKADITIK\nEureka! Zientzia Museoak doako gaueko behaketa bat antolatu du Aranzadirekin, eklipsea bizitzeko.\nEureka! Kutxaren Zientzia Museoak (Miramongo Parkean dago) ilargi-eklipse osoari segimendua egiteko programa bat prestatu du. Eklipsea datorren asteazkenean izango da, ekainak 15, eta Euskaditik ikusi ahal izango da, eguraldiak horretarako aukera ematen badu. Aranzadi Zientzi Elkartearekin lankidetzan antolatu dugu Eureka!-ren programa. 21:00etan hasiko da, eta doakoa da parte-hartzea.\nGertaera astronomikoaren orduak aukera emango du Eguzkia ezkutatzean ikusteko, eta hori lagungarria izango da zenbait taldek esku hartzeko. Jarduera 23:00etan amaitzea aurreikusten dugu. Gure latitudeetatik ilargi-eklipse oso bat ikusteko hurrengo parada 2015eko irailaren 28an izango da.\n21:00-22:00: Fenomenoaren azalpena Zientziaren KutxaGuneko Donostia Planetariumean.\n22:00-23:00: Fenomenoari behatzea, eguraldiak horretarako aukera ematen badu Euria egiten badu edo lainotuta badago, zuzeneko konexioa egingo dugu gertaera ematen ari diren beste behaketa-leku batzuekin.\nNola gertatzen da ilargi-eklipse oso bat? Ilargi-eklipse osoa Ilargia Eguzkiaren eta Lurraren plano berean, Lurraren atzean, jartzen denean gertatzen da. Hori gertatzen denean, Lurrak espazioan egiten duen itzal-zatitik igarotzen da Ilargia, eta, horregatik, eklipsatu egiten du Lurrak.\nZer ikus dezakegu eklipsean?\nIlargia ez da erabat ikusezina; bai, ordea, eguzki-eklipseetan. Kasu honetan, Ilargia ilundu egiten da, eta gorri-laranja kolorea hartzen du. Hori horrela da, batez ere, Eguzkiaren argi-izpiak Lurraren atmosferan errefraktatzean desbideratu eta Ilargira iristen direlako. Ilargiak hartzen duen kolorea atmosferaren une horretako egoeraren eta konposizioaren araberakoa da, batez ere.\nBeheko irudian, Ilargiak Lurraren itzalean zehar egingo duen ibilbidea azaltzen da. Bestalde, Ilargia eremu horietatik —ilunantza eta itzalpea— zer ordutan pasatzen den ikus daiteke taulan. Itzalaren lekurik ilunena da itzalpea.\nPosizioa Zer ikusiko genuke? Ordua 1\nIlunantzaren lehen agerpena\nItzalaren lehen agerpena\nEklipsearen maila gorena\nIlargiak ekainaren 15ean osotasunaren unean izango duen posizioa.\nIlargi-eklipsea begiratu hutsean ikus daiteke, tresna optikoen beharrik gabe. Ilargia 21:49an aterako da horizontetik, eta, ordu horretan, eklipsea hasita egongo da. Ilargia itzalaren eremuan sartuta eta kolore gorrixka bereizgarri horrekin ikusiko dugu. 23:00etan, eklipsearen fase osoa amaitua izango da.\nInformazio gehiago edo irratirako edo telebistarako tarteren bat edo parte-hartzeren bat nahi izanez gero, deitu 943 01 29 01 edo 658 75 69 14 telefono-zenbakira, eta galdetu Elena Rosalesez (Eureka! Zientzia Museoa).\nMarketin eta komunikazioaEureka! Zientzia Museoa- Mikeletegi, 43 - 20009 – Donostia


2019/01/21 :: 21:23\nHemen zaude: ARLOAK LAN OSASUNA Osalan\n2018/09/11\tLan Osasuna\t- Osalan\nLan Arriskuen Fundazioaren diru-laguntzak izango dira puntu bakarra Osalanen Kontseilu Orokorraren bileran, lan istripuak nonahi gertatzen ari diren honetan.\n2016/04/18\tLan Osasuna\t- Osalan\nAzkenaldian, behin baino gehiagotan egin dugun bezala, berriro salatu behar dugu Cristina Uriartek zuzentzen duen Hezkuntza Sailaren arduragabekeria. Oraingoan, Cristina Uriarteren Sailak kudeatzen dituen prebentzio zerbitzuez ari gara. LABek Osasun Batzordeetan eskatu du zerbitzuan ari den langileen kopurua handitu dadin. Gure iritziz, egungo kopurua egokiena izatetik oso urrun dago, bete behar diren premiengatik.\nOsalanek prebentzio ordezkarien prestakuntza eten du\n2015/06/04\tLan Osasuna\t- Osalan\nOsalanen zuzendaritzak prebentzio ordezkarien prestakuntza etengo duela erabaki du. Hartu den erabakia bereziki larria da LAB eta ELA sindikatuontzat eta horregatik Jaurlaritzari berehala prestakuntza ikastaroak berriz has daitezela, osasun eta laneko arriskuen prebentzio arloan Lanbide arteko Akordioaren alde egin dezala eta estatuko ereduari makurtu gabe enplegurako berezko prestakuntza sistema susta dezala eskatu diogu gaur.\nFormakuntzarik gabe ez dago prebentziorik\n2014/06/30\tLan Osasuna\t- Osalan\nGaur, ekainak 30an, EHAAn argitaratu da Osalan Zuzendariaren Ebazpena, 2014ko ekainaren 9koa, Prebentzio Delegatuen prestakuntzarako diru-laguntzetarako deialdia ebazten duena.\n«Propagandan dirutza, prebentzioa eskaxa»\n2014/03/14\tLan Osasuna\t- Osalan\nOSALANek Prebentzio—ordezkariei zuzendutako Laneko Arriskuen Prebentziorako eskuliburuaren aurkezpenerako jardunaldia egin zuen atzo.LAB sindikatuak propaganda hutsa den jardunaldi hau salatu egiten du. Eta dei egiten dio OSALANi, prebentzioaren giltzarria diren delegatuentzako benetazko formakuntzari eutsi diezaion.\nEAJk posizio politikoa aldatuta Lan-arriskuen Prebentziorako eredu estatalari men egiten dio\n2013/09/09\tLan Osasuna\t- Osalan\nLAB eta ELAren balorazioa Eusko Jaurlaritzak Lan-arriskuen Prebentziorako Fundazio laboraleko funtsak eskatu ostean.\n2012/09/25\tLan Osasuna\t- Osalan\nLAB: “Zuen propagandaren gainetik, gure osasuna eskubidea da”\n2012/05/23\tLan Osasuna\t- Osalan\nGaur maiatzaren 23an, Osalanek antolatutako Lan Arriskuen Prebentzioaren III. Nazioarteko Biltzarra dela eta, LABeko delegatuok Euskalduna Jauregiaren aurrean elkarrateratzea egin dugu. kontzentrazio horrekin salatu nahi izan dugu Kongresu hau paperera bideratua dagoela eta hauteskundeei begira eginiko ekintza bihurtuko dela, Patxi Lopezen exekutibaren gainbeherari jarraipena emanez. Horregatik guztiagatik, honako lelo honekin egin dugu protesta: “Zuen propagandaren gainetik, gure osasuna eskubidea da”. Aldarrikatu dugu langileen osasunak ezin daitekeelako egon zortearen edo egoera ekonomikoaren menpe.\n2012/02/10\tLan Osasuna\t- Osalan


Goierriko Itzuliarekin hasiko da txirrindulari denboraldia Urretxun - Goierriko Hitza : Goierriko Hitza\nMikel Paredes lazkaotarrak irabazi zuen iaz // Jesus Mari Aierbe\nGoierri kirol elkarteak bost txirrindularitza proba antolatuko ditu aurten. Lehenengoa bihar bertan izango da: Goierriko Itzulia. 23 urte azpiko eta Elite mailako txirrindulariek parte hartuko dute. Lehendakari txapelketarako puntuagarria izango da.\nGoierri kirol elkartean aritutako sei egongo dira parte hartzaileen artean: Aner Arozena (Ciclismo Riojano), Alex Diaz (Eulen), Xabier Isasa (Eulen), Mikel Mujika (Caja Rural), Edorta Perez (Debabarrena) eta Jon Tena (Rias Baixas).\nTxirrindulariak 15:30ean abiatuko dira Urretxuko Labeaga kaletik (Goierri kirol elkartearen paretik). Helmuga toki berean egongo da. 119 kilometroko ibilbidea osatuko dute. Mendate bakarra igoko dute: Azkarate, Azkoititik. Mendate hau helmugatik 24 kilometrora egongo da.\nXabier Isasaren hitzak\nAipatu bezala, parte hartzaileen artean Goierri kirol elkartean aritutako sei txirrindulari egongo dira. Horien guztien artean, Isasa da denboraldia indartsuen hasi duena. Lehen urtea du 23 urte azpikoen mailan. Eulen taldearekin fitxatu du. Joan zen larunbatean zazpigarren postuan sailkatu zen Zumaiako lasterketan. Biharamunean, Ereñon, 20. postuan sailkatu zen. «Zumaiako lasterketa gehienetan esprintean bukatzen da, baina euria egin zuen eta tropela hautsi egin zen. David Etxeberria zuzendariak adi egoteko esan zigun eta aurreko taldean sartzea lortu nuen».\nIlusio handia egiten dio bihar Urretxun aritzeak. «Etxean aritzeak ilusioa egiten dit, baina ibilbidea ez da niretzat egokia. Izan ere, nahiko laua da. Nik gogorragoa beharko nuke».\nGoierri kirol elkarteak beste lau lasterketa antolatuko ditu aurten. Aurtengo gazte mailako Gipuzkoako Klasika Urretxun izango da, apirilaren 19an. Txirrindulariek 124 kilometroko ibilbidea osatuko dute. Udala lautan igoko dute: bitan Legazpitik eta beste bitan Oñatitik.\nMaiatzaren 23an Mendijurren oroimenezkoa izango da, kadete mailako txirrindularientzat. 68 kilometroko ibilbidea egingo dute. Atagoiti eta Eitza igoko dituzte, azken hau helmugatik 3,3 kilometrora.\nEkainaren 13an txirrindulari eskolen lasterketa izango da, bi herrietako kaleetan. Bukatzeko, uztailaren 19an gazte mailako Zumarraga Hiria lasterketa izango da. Ibilbideak 105 kilometro izango ditu eta Antion amaituko da.


Online jokoa: Bi dorreak\nAlternative izenak: Bi dorreak\nBi dorreak online multiplayer online joko mota berri bat da, taktikoa eta talde alborapena. Hemen, bakarrik ondo-taldeak koordinatu eta ondo aukeratu taktikak bataila irabazi du.\nBi dorreak online multiplayer online joko mota berri bat da, taktikoa eta talde alborapena. Hemen, bakarrik ondo-taldeak koordinatu eta ondo aukeratu taktikak bataila irabazi du. Jokoa jolasten online Bi dorreak, hasteko, bi dorre, non dute izena sartu eta hutsik dagoen eremuan duzu egingo erregistratu eta behar duzun, hautatu genero, (gizonezkoa edo emakume), jokoaren arauak hitzartu ondoren, eta jokoa, bi dorre eta ondorioz erregistroa . Orduan proposatutako sei joko pertsonaia bat aukeratu behar duzu: Builder, Priest, Mage, Archer, bertako, Ballista. Eraikitzailea bat hautatzen bada - hau ballistae borroka bat aukerarik onena izango da (gainera, dorrearen tratatzeko daiteke, eta da strong nahikoa erasotzeko.) Hautatzen baduzu, apaiz badu - karaktere aliatuen (baina iraingarritzat gaitasunak ez du) sendatu egingo ditu. Erabakitzen baduzu Magician aukeratu bada bota daiteke defentsa eta arintasuna etsaiak (baina oso ahula erasoa da) moztu. Hau da Archer badu - ahaltsuena erasotzeko pertsonaia izango da (,, "galiar Archer" hainbat aldiz gaitasuna kalte areagotzen du.) Zure aukera bertakoak izan bada - zorionak, bigarren kolpea indarra klase (etsaia pertsonaiak pozoitu daiteke) da. Azkenik, Ballista - dorrea da pertsonaia guztiek baino indartsuagoa hits zuen (agian 2 errondak dorrea suntsitu). Online jokoa Bi dorreak pertsonaia bakoitzak bere gaitasunak ditu, eta diru-kopuru jakin bat ireki daiteke. Erasoa, Defensa, Luck, Skill, dilijentziak, Greed eta adimena: online joko trebetasunak gain bi dorre pertsonaia atributuen zazpi mota daude. Maila bakoitzean igarotzean, Bi dorreak online jokoa jotzen ondoren, behar zure heroi goian parametro banatuko diren ezaugarriak betaurrekoak doan jasoko duzu. Errendimendua gain, pertsonaiak dira oraindik zenbait gaitasun combat (aldi berean oinarritutako batailak eta real-time) erabili ahal izango dira. Gaitasunak hauek dira: kolpe Magic Stoneskin, Slow, Bidania, Anathema, The Cure, cast indartsua, Wall ezkutua. Hasieran, bi dorreak online, hasierako prestakuntza-bilaketakbezala bidez duzu joan. Fase honetan 13 pieza horiek. Bi dorreak zure pertsonaia maila online eta erosteko ekipamendu handitzea, esperientzia eta Borrokan irabazi eta zenbait lanak egin saria lortzeko dirua behar duzu. Ere joan zaitezke (baina kontutan izan egunean ez da 12 ordu baino gehiago lan egin dezakezu). Jokoan online Bi dorreak non erosi berak dezakezu beharrezko munizioa, armak eta runes berezi bat denda du. Bi dorreak joko borroka mota ugari eskaintzen ditu: Arena batailak eta borroka hasiberri. Bi dorreak jokoa online pertsonaia bakoitzak, hainbat ekintza bat burutzeko, igaro zenbaki bat "ekintza puntu." Monsters aurkako borroka bat (3x7, 7x7), non garaipena eskuzabaltasun saritu Jokoa oso interesgarria borroka, hau da, "inbasioa" aipatzen da. Jolas Bi dorreak online, amateur talde bat eta talde jokoa bada, klan sartu ahal izango duzu. Nahi baduzu, zure klan sor dezakezu. Jokoaren ikastaroa arazoak sortzen dira elkarrekin guztiak konpontzeko lortu zuten abantaila. Play Bi dorreak, jokoaren altuena prodvigayuchis dezakezu, hemen duzu aukera zure rank handitzeko pribatua Marshal. Fortress Guardian maila zaitezke, jokoaren bilakaera ia goian da. Hala ere, jokalari bakoitzaren helburua cherished, hau da, ez da urre eta gazteluak jabetza, eta irla osoa izan eta uhartean Guardian izendatu zuten. Berrikuspena honen amaieran, honako hauek gehitu nahi nuke: jokoan moneta mota daude, hiru, urrea, zilarra eta perla. Pearl diru benetako erosi, eta urrezko eta zilarrezko jokoan modu lortu. Jokoa ere, banku bat, bi dorre eta foro bat du. Jokoaren lurraldea da nahikoa handi eta uharte asko datza. Beraz, jokoa hasi saioa Bi dorreak, eta joko batailak parte hartu! JolastekoBi dorreak\nBideoak eta screenshots Partida Bi dorreak


Betaurrekoak kendu | Iritzia | 7K - zazpika astekaria\nNahi duzunean ez ikustea, zoragarria da, edo dena difuminatuta ikustea, ke artean bezala. Gauza zehatzei erreparatzen zaie orduan, ordura arte oharkabean pasatutako kontuak, gehiegizko fokalizazioaren ondorioz.\nGauza eta aferei ustez behar den bezala begiratzeko, betaurrekoak jarri behar ditugula esan ohi da. Aspaldi jarri zen esaldi metaforikoa modan, bere garaian antiojo borobilak lez edo oraingo betaurreko zabal urre kolore fin antzeko horiek. Benetako betaurrekoak aukeran jarri eta kendu ditzakegu, ez dira burmuin edo bihotzean integratzen dugun txipa. Miopia kentzeko ebakuntza gero eta errazagoak badaude ere, pentsamendu eta sentimenduetarako, momentuz guk dakigula behintzat, ez dago. Ziurrenik gutxi faltako da ziborg jokaerak gurean zabaltzeko, baina hurbileko etorkizunak irentsi aurretik, bueltatu gaitezen egunero ikusgai dugun errealitate ez garden honetara. Esan bezala, optikako betaurrekoak noiz jarri eta kendu gure aukera da. Miope garenok eta ebakuntza hori egin nahi ez dugunok betaurrekoak eraman ohi ditugu, nahi dugunean, noski. Izan ere, nahi duzunean ez ikustea zoragarria da, edo dena difuminatuta ikustea, ke artean bezala. Gauza zehatzei erreparatzen zaie orduan, ordura arte oharkabean pasatutako kontuak, gehiegizko fokalizazioaren ondorioz.\nAgertokian ere zenbat musikarik, dantzarik edo aktorek kentzen dituzten betaurrekoak. Izan liteke aukera estetikoa. Baina uste dut erosotasuna dela arrazoi nagusia, momentua eroso bizi eta gozatzeko, unean kontzentratzeko, interpretatu beharrekoan kanpoko interferentziarik gabe sakondu ahal izateko. Bizipena eta gertakizuna barruraino sartzen den kea da, arina baina indartsua, sarkorra eta sakona.\nKaletik dabilen miopearentzat betaurrekoak kentzea zama arintzea da. Inguruko guztiak berria dirudi eta gertatzen ari denarekiko kontaktua erreala da. Orain eta hemen. Optikaren lege hutsa dena dago ikusteko, interpretatzeko, ezagutzeko eta ulertzeko. Lo ere betaurrekoak kenduta egin ohi dugu, sofan telebistaren aurrean oker-oker eginda gure telesail gogokoena ikusten lo hartzen ez dugunean, behintzat. Ohean ez dut inor betaurrekoekin lotan ikusi, baina ametsetan ez bada ez dut mundu guztia lo egiten ikusi. Ametsak, denonak antzeko, norberarenak hain ezberdin. Baina denak aske. Antiojorik gabeko ametsak baitira denonak, amets goxoak eta amets gaiztoak, gure desioen eta paranoien adierazleak, zentzugabeak askotan, baina benetakoak gehienetan.\nEgunerokoan ere, hain benetako eta zentzugabekoak diren gure edozein egunetan, betaurrekoak kentzen hasiko bagina? Estropezu egingo genuke beste pertsona batzuekin, zuhaitzekin edota, paraxutistak bagina lez, farola batekin. Baina aske biziko dugu betaurrekorik gabeko eguna. Dena izango da berria ikusteko, interpretatzeko, ezagutzeko eta ulertzeko. Inguruarekin konektatu, dena zalantzan jarri eta nahi bada, hankaz gora utzi. Betaurrekoak kentzea deseraikitzen hasteko abiapuntua izan daiteke eta antiojorik gabe, beharbada, aldeko begiradak sortuko genituzke.


kritiken hemeroteka » Gure autokritika\n« Poeta | Euskararen arazoaz »\nGure Gauzak, S.A. / Ur Apalategi / Utriusque Vasconiae, 2004\nGure autokritika Oier Guillan / Gara, 2004-08-28\nBeti iruditu zaizkit tristeak, grisak, beren buruz barre egiten ez dakiten pertsonak, ironia gauzak adierazteko tresna duin eta interesgarritzat jo arren beti “kanporaka” erabiltzen dutenak. Eta ironiaz hitz egiten hasita, nor ez da bere kontraesanen ildotik sekula pertsona tristea izan?\nUr Apalategi Idirinek hari askorekin lotzen du bere bigarren eleberriko amarauna, baina bi dira agian zutabe nagusiak: thriller kutsua eta euskal kultur sistemari egiten zaion kritika. Kritika edo, agian, ez ohiko erretratu ausarta? Zaila da jakiten zein neurritan diren bertan azaldutako pasarteak errelitate zehatz baten isla edo zenbaitetan esperpentora zuzendutako ezaugarriak. Eta ez dio axola agian. Gezur guztiek izan dezakete hondoan egia apurren bat, gezur horren zergaitian besterik ez bada ere.\nIrakurle gisa liburuarekin gozatu dudala aitortzen dut, hasieratik bukaerara murgildu naiz narrazioaren erritmoan. Baina liburua bukatu eta barneratu ahala ohartu naiz, mugatuak izanik ere, euskal literaturaren inguruko ene erreferentziek aberastu dutela irakurketa, hau da, mundu hori pixkat ezagutu ahala hartzen duela ironiak zentzua. Ziur nago xehetasun askok ihes egin didatela (bigarren mailako pertsonaiekin egindako hitz jokoak ikusi besterik ez dago), irakurleon kontra bilakatzen ahal da idazlearen ezagutza sakon kamuflatua izan litekeena. Eta ez da irakurlearen kontra bilakatzen den ezaugarri bakarra: thriller izaerari aitzakiaren kutsua hartzen zaio, akzioa topiko aurrikusgarriz beteta eta harridurarako tarte handiegirik gabe agertzen da, izaera kritikoaren mesedetan.\nBaina liburua ez da oinarri horietan agortzen. Arestian esan bezala, badira bazterretik jaso daitezkeen bigarren mailako hari ugari ere. Julene izeneko protagonista idazle nahiak bizi dituen kontraesanak giza harremanetan islatzen dira sarri, Ilun izeneko eleberri egile frustatuarekin bizi duen istorioarekin batez ere. Bestetik interesgarria da Julenek bere gurasoekin duen elkarrizketa, belaunaldi ezberdinen isla, baina ez jada guraso tradizionalek seme-alaba berritzaileekin izan ohi dituztenen gisakoa: egun gero eta gehiago ematen da gurasoek urte luzez ideia iraultzaileen alde borrokan ibili izana eta haien ondorengoek, ostera, ez jakitea zer egin ahaleginik gabe jasotako ideia horiekin guztiekin. Apalategi bere inguru eta garaiaren xehetasunei adi dagoela atzematen da horrelakoetan.\nBestelako hari horien artetik interesgarria da, halaber, iparraldeko euskal idazleen ikuspegia, eleberrian sarri islatzen dena. Asko erabili ohi da iparraldea izaera ezberdineko eztabaidetan, eta, hala ere, ez daude beti present haien iritzi eta esanak, hegoaldekoentzat iparraldea urrun dago neurri batean. Eztabaidaren erdigunean egon arren periferiatik hitz egiten duenaren ikuspegia eskaintzen dute haiek sarri.\nAzkenik, ezkutuko xehetasunak alde batera utzita, literatur arloan zabaltzen den kritikak euskal eremua ere gainditzen ahal duelakoan nago. Horren lekuko, liburudenda txiki pertsonalagoen, edo espezializatuen, edo kulturarekiko bere zentzurik utopikoenean militanteen itxiera behartua kate handien mesedetan. Ziur aski, ez ditu inork euskal kulturaren “normalizazioan” egindako urratsak ezbaian jarriko, baina ez dezagun ahaztu zerekiko ari den bilakatzen “normala”; gero eta gehiago kulturaren ekonomia eta negozioa lantzen duen joerarekiko neurri handi batean. Eta ekonomiak etekinak dituen artean erakutsi ohi du kulturarekiko bere aurpegi goxoa, erakusleihoetan bederen.